Mbotukonzya Kugwasya Basikwiiya Bbaibbele Kutegwa Beelele Kubbapatizyigwa—Cibeela 2 — LAIBBULALI YAA INTANETI ya Watchower\nw20 October map. 13-19\nAMUBELESYE BBAIBBELE CIINDI NOMUYIISYA\nAMUTONDEZYE KUTI MULAZIYANDA AKUZISYOMA NZYOMUYIISYA\nAMUMUKULWAIZYE SIKWIIYA KUJANA BALONGWE MUMBUNGANO\nAMUKANKAIZYE MBAAKANI YAKULYAABA AKUBBAPATIZYIGWA\nCIINDI ACIINDI AMUKULANGE-LANGE KUYAAMBELE KWASIKWIIYA\nAmubikkile Maanu ‘Kukuyiisya’ Kwanu\nCIBALO CAKWIIYA 42\nMbotukonzya Kugwasya Basikwiiya Bbaibbele Kutegwa Beelele Kubbapatizyigwa—Cibeela 2\n“Lyoonse kolibamba omwini akubikkila maano kapati kukuyiisya kwako.”—1TIM. 4:16.\nLWIIMBO 77 Mumuni Munyika Yamudima\n1. Ino tuzyi buti kuti mulimo wakugwasya bantu kuba basikwiiya ufwutula bantu?\nMULIMO wakugwasya bantu kuba basikwiiya ufwutula bantu. Ino tuzyi buti oobo? Ciindi Jesu naakapa malailile ngotubala kulugwalo lwa Matayo 28:19, 20, wakaamba kuti: “Kamuya mukayiisye bantu . . . kuti babe basikwiiya, . . . , akubabbapatizya.” Nkaambo nzi kubbapatizyigwa ncokuyandika? Nkaambo nceelelo cabaabo ibayanda kuyoofwutuka. Muntu uuyanda kubbapatizyigwa weelede kusyoma kuti lufwutuko lulakonzyeka akaambo kakuti Jesu wakatufwida alimwi wakabusyigwa. Nkakaambo kaako mwaapostolo Petro ncaakaambila Banakristonyina kuti: ‘Lubbapatizyo lulamufwutula lino kwiinda mububuke bwa Jesu Kristo.’ (1Pet. 3:21) Aboobo ciindi sikwiiya mupya nabbapatizyigwa, ulaba abulangizi bwakuyoofwutuka.\n2. Ino lugwalo lwa 2 Timoteyo 4:1, 2 lwaamba kuti tweelede kuba bamayi bali buti?\n2 Kutegwa tugwasye bantu kuba basikwiiya, tweelede kuba “aluzyibo mukuyiisya.” (Amubale 2 Timoteyo 4:1, 2.) Nkaambo nzi? Nkaambo Jesu wakatulailila kuti: “Kamuya mukayiisye bantu . . . kuti babe basikwiiya.” Mwaapostolo Paulo wakaambila Timoteyo kuti: ‘Kobikkila maano kapati kukuyiisya kwako. Kakatila kuzintu eezyi, nkaambo kwiinda mukucita boobo uyoolifwutula omwini alimwi abaabo bakuswiilila.’ (1Tim. 4:16) Majwi aaya alabeleka akulindiswe mazuba aano. Mbwaanga kuyiisya kuliswaangene akugwasya bantu kuba basikwiiya, nkokuti tweelede kuyiisya munzila iiluzi.\n3 Tulayiisya bantu banji kasimpe kajanika mu Bbaibbele. Pele mbubwenya mbotwakaiya mucibalo cainda, tuyanda kuzyiba mbotukonzya kugwasya bantu kuba basikwiiya ba Jesu Kristo babbapatizyidwe. Mucibalo eeci, tulabandika zintu zimbi zyosanwe nzyobakonzya kucita bamayi ba Bbaibbele kutegwa bagwasye basikwiiya kweelela kubbapatizyigwa.\nAmumulombe sikumwaya uucibwene kuti amugwasye kucizyiba kubelesya Bbaibbele ciindi nomuyiisya (Amubone muncali 4-6)*\n4. Nkaambo nzi bamayi ncobeelede kulijata kwaambaula ciindi nobasololela ciiyo ca Bbaibbele? (Amubone abupanduluzi buyungizyidwe.)\n4 Tulazikkomanina zintu nzyotuyiisya kuzwa mu Jwi lya Leza. Aboobo tulakonzya kusunkwa kwaamba makani manji kujatikizya zintu eezyo. Nokuba boobo, sikusololela Ciiyo ca Ngazi Yamulindizi, Ciiyo ca Bbaibbele Cambungano naa ciiyo ca Bbaibbele caaŋanda, teelede kwaamba zinji. Kutegwa alibelesye kabotu Bbaibbele ciindi nayiisya, mwiiyi weelede kulijata kwaambaula, kutasola kupandulula makani woonse ngazyi kujatikizya cibalo naa kaambo kamwi kamu Bbaibbele.* (Joh. 16:12) Amweezyanisye luzyibo lwamu Bbaibbele ndomwakajisi ciindi nomwakabbapatizyigwa alimwi aloolo ndomujisi lino. Ambweni kuciindi eeco mwakazyi buyo njiisyo zyantalisyo. (Heb. 6:1) Cakamutolela myaka minji kutegwa mube aluzyibo ndomujisi lino, aboobo mutasoli kumuyiisya zintu zyoonse nzyomuzyi sikwiiya mupya.\n5. (a) Kweelana alugwalo lwa 1 Batesalonika 2:13, ncinzi ncotuyanda kuti sikwiiya amvwisye kuzwa kuciiyo cakwe? (b) Mbuti mbotukonzya kumukulwaizya sikwiiya kwaambila bamwi makani ngaiya?\n5 Tuyanda kuti sikwiiya azyibe kuti zintu nzyaiya zizwa mu Bbaibbele. (Amubale 1 Batesalonika 2:13.) Ino mbuti mbotukonzya kucita boobo? Amumukulwaizye sikwiiya kwaambila bamwi zintu nzyaiya. Muciindi cakuti lyoonse ndinywe mupandulula magwalo, amumulombe kuti awalo kapandulula. Amumugwasye sikwiiya kubona kuti Jwi lya Leza lilakonzya kumugwasya cacigaminina. Amumubuzye mibuzyo iikonzya kumupa kwaamba mbwayeeya alimwi ambwalimvwa kujatikizya magwalo. (Lk. 10:25-28) Mucikozyanyo, amumubuzye kuti: “Mbuti lugwalo oolu mbolwamugwasya kubona bube bwa Jehova bumwi?” “Mbuti mbomukonzya kugwasyigwa akasimpe kamu Bbaibbele aaka?” “Ino mwalimvwa buti kujatikizya makani ngomwaiya?” (Tus. 20:5) Ciyandika kapati, takuli kuvwula kwamakani ngazyi sikwiiya, pele mbwaayanda alimwi ambwaabelesya makani aayo.\n6. Nkaambo nzi ncociyandika kuunka asikumwaya uucibwene kuyoosololela ciiyo ca Bbaibbele?\n6 Ciindi nomusololela ciiyo ca Bbaibbele, sena kuli ziindi nomuunka abasikumwaya bacibwene kuyiisya? Kuti naa mulacita oobo, inga mwabalomba kuti bamwaambile nzyobabona ciindi nimwali kusololela ciiyo akubona naa mwali kulibelesya Bbaibbele. Kuti kamuyanda kuba mwiiyi uucibwene, mweelede kulicesya. (Amweezyanisye Milimo 18:24-26.) Mwamana, amumubuzye sikumwaya uucibwene kuti amwaambile naa sikwiiya ulazimvwa nzyaiya. Alimwi mulakonzya kumulomba sikumwaya ooyo kuti kasololela ciiyo eeco ciindi nomutako kwansondo yomwe naa kwiinda waawo. Eeco ciyoopa kuti ciiyo cizumanane alimwi ciyoomugwasya sikwiiya kubona mbociyandika ciiyo. Mutanooyeeyi kuti ciiyo “ncicanu” alimwi akuti kunyina uukonzya kucisololela. Amana buya, muyanda kuti sikwiiya ayaambele alimwi akuzumanana kwiiya zinji.\nAmumwaambile sikwiiya wanu zikozyanyo zyabantu ibakajisi buyumuyumu mbwajisi kutegwa mumuyiisye mbwakonzya kubelesya njiisyo zyamu Bbaibbele (Amubone muncali 7-9)*\n7. Ncinzi iciyoomugwasya sikwiiya kuzikkomanina nzyaiya?\n7 Sikwiiya weelede kubona kuti mulaziyanda alimwi akuzisyoma nzyoliyiisya Bbaibbele. (1Tes. 1:5) Aboobo ulalangilwa kuti uyoozikkomanina kapati nzyaiya. Ikuti kacikonzyeka, amumwaambile mbomwagwasyigwa nywebo kumugama akaambo kakupona kweelana anjiisyo zyamu Bbaibbele. Mpoonya uyoobona kuti Bbaibbele lilijisi busolozi bubotu ibukonzya kumugwasya awalo.\n8. Ncinzi cimbi ncomukonzya kucita kutegwa mugwasye sikwiiya Bbaibbele, alimwi nkaambo nzi ncomweelede kucita boobo?\n8 Ciindi nomwiiya Bbaibbele, amumwaambile sikwiiya wanu zikozyanyo zyabantu ibakajisi buyumuyumu mbwajisi alimwi ambobakabuzunda. Mulakonzya kuunka amukwesu naa mucizyi wamumbungano uujisi cikozyanyo icikonzya kumugwasya sikwiiya. Kunze lyaboobo, mulakonzya kujana zyakuluula zikulwaizya aa jw.org mumulongo wazibalo zyakuti “Ibbaibbele Lilakonzya Kubacinca Bantu.”* Zibalo zili boobu alimwi amavidiyo ziyoomugwasya sikwiiya wanu kubona mbocigwasya kutobela njiisyo zyamu Bbaibbele mubuumi bwakwe.\n9. Mbuti mbomukonzya kumukulwaizya sikwiiya wanu kwaambila banamukwasyi alimwi abalongwe zintu nzyaiya?\n9 Ikuti sikwiiya wanu ulikwete naa kukwatwa, sena ooyo ngobakwetene limwi awalo ulaiya Bbaibbele? Ikuti naa taiyi, amumutambe kumusangana ciindi nomwiiya. Amumukulwaizye sikwiiya wanu kwaambila banamukwasyi naa balongwe zintu nzyaiya. (Joh. 1:40-45) Mbuti mbomukonzya kucita oobo? Mulakonzya kumubuzya kuti: “Mbuti mbomukonzya kukapandulula kaambo aaka kubanamukwasyi?” Naa kuti, “Ndugwalo nzi ndomukonzya kubelesya kusinizya kaambo aaka kumulongwe wanu?” Kwiinda mucita boobu, mugwasya sikwiiya kuba mwiiyi. Ikuti naa wacikonzya, ulakonzya kutalika kuunka mumulimo wamumuunda kali sikumwaya uutanabbapatizyigwa. Mulakonzya kumubuzya naa kuli umwi ngwazyi uuyanda kwiiya Bbaibbele. Ikuti kaliko, cakufwambaana amumuswaye naa kumutumina fooni muntu ooyo akupanga bubambe bwakutalika kwiiya anguwe. Amumutondezye kavidiyo kakuti, Ino Ciiyo ca Bbaibbele Cicitwa Buti?*\nAmumukulwaizye sikwiiya kujana balongwe mumbungano (Amubone muncali 10-11)*\n10. Kweelana amajwi aali kulugwalo lwa 1 Batesalonika 2:7, 8, mbuti mwiyi mbwakonzya kwiiya cikozyanyo ca Paulo?\n10 Bamayi beelede kubabikkila maano basikwiiya babo. Atubabone kuti bayooba bakwesu naa bacizyi kumbele. (Amubale 1 Batesalonika 2:7, 8.) Tacili cuuba-uba kucileka kumvwana abalongwe bamunyika alimwi akucinca bukkale bwabo kutegwa babelekele Jehova. Tweelede kubagwasya kujana balongwe beni-beni mumbungano. Amube balongwe babasikwiiya banu kwiinda mukujana ciindi cakuyanzana ambabo ikutali buyo ciindi nomwiiya Bbaibbele pele amuziindi zimwi buyo. Mulakonzya kubatumina fooni, kubalembela kagwalo, naa kubaswaya buya mazuba ngomutaiyi, eeci ciyootondezya kuti mulababikkila maano.\n11. Ino ncinzi ncotuyanda kuti basikwiiya bajane mumbungano, alimwi nkaambo nzi?\n11 Basikale bakati: “Mulonga uvwula bunkumu-nkumu,” icaamba kuti “mbungano yoonse ilijatikizyidwe mukugwasya muntu kuba sikwiiya.” Nkakaambo kaako bamayi bacibwene balabazyibya basikwiiya babo kuli bamwi mumbungano kutegwa babagwasye kuyumya cilongwe cabo a Jehova. Basikwiiya Bbaibbele aaba balakonzya kukkomana kuyanzana abantu ba Leza, balo ibakonzya kubagwasya ciindi nobajana mapenzi. Tuyanda kuti sikwiiya umwi aumwi kalimvwa kuti uzulilwa mumbungano alimwi akuti ncibeela camukwasyi wesu wakumuuya. Tuyanda kuti sikwiiya aumwi akwelelezyegwe aluyando lwabunyina lwa Bunakristo. Eeci inga camugwasya sikwiiya kuleka kuyanzana abantu batakonzyi kumugwasya kuyanda Jehova. (Tus. 13:20) Ikuti bantu mbaakali kuyanzana limwi kaindi bacileka kumvwana anguwe, uyoozyiba kuti ulakonzya kujana balongwe beni-beni mumbunga ya Jehova.—Mk. 10:29, 30; 1Pet. 4:4.\nKuli zintu zinji nzyayelede kucita sikwiiya Bbaibbele uuyanda kubbapatizyigwa! (Amubone muncali 12-13)\n12. Ino nkaambo nzi ncotweelede kunoobandika asikwiiya makani aakulyaaba kuli Jehova alimwi akubbapatizyigwa?\n12 Mweelede kunoobandika mbociyandika kuti muntu alyaabe kuli Jehova alimwi akubbapatizyigwa. Amana buya, makanze aakwiiya Bbaibbele amuntu ngakumugwasya kubelekela Jehova alimwi akubbapatizyigwa. Kwainda myezi misyoonto kuzwa nitwatalika kwiiya Bbaibbele alimwi akuti sikwiiya watalika kuswaangana, weelede kuzyiba kuti makanze aakumuyiisya Bbaibbele ngakumugwasya kuti abe umwi wa Bakamboni ba Jehova.\n13. Nzintu nzi nzyayelede kucita sikwiiya Bbaibbele kutegwa ayelele kubbapatizyigwa?\n13 Kuli zintu zinji nzyayelede kucita sikwiiya Bbaibbele uuyanda kubbapatizyigwa! Cakusaanguna, sikwiiya weelede kumuzyiba akumuyanda Jehova alimwi akuba alusyomo mulinguwe. (Joh. 3:16; 17:3) Mpoonya sikwiiya ulaba acilongwe a Jehova alimwi abakwesu abacizyi mumbungano. (Heb. 10:24, 25; Jak. 4:8) Mukuya kwaciindi, sikwiiya ulaileka micito mibyaabi alimwi akweempwa kuzibi zyakwe. (Mil. 3:19) Kumane, lusyomo lwakwe luyoomukulwaizya kwaambila bamwi nzyasyoma. (2Kor. 4:13) Mpoonya ulalyaaba kuli Jehova akutondezya kulyaaba kwakwe kwiinda mukubbapatizyigwa. (1Pet. 3:21; 4:2) Eelo kaka oobu mbuzuba bukkomanisya kubantu boonse! Ciindi sikwiiya naazwidilila kucita zintu nzyayelede kutegwa ayelele kubbapatizyigwa, amuzumanane kumulumbaizya alimwi akumukulwaizya kuti ataleki kuzicita zintu eezyo.\n14. Mbuti mwiiyi mbwakonzya kuzyiba kuyaambele kwasikwiiya?\n14 Tweelede kukkazika moyo ciindi notugwasya sikwiiya kutegwa alyaabe alimwi akubbapatizyigwa. Pele alimwi tweelede kuzyiba kuti naa ulayanda kubelekela Jehova Leza. Sena sikwiiya ulatondezya kuti ulasola kwaatobela malailile aa Jesu? Naa uyanda buyo kuba aluzyibo lwamu Bbaibbele?\n15. Ncinzi ciyoogwasya mwiiyi kubona kuti sikwiiya inga weelela kubbapatizyigwa?\n15 Ciindi aciindi amukulange-lange kuyaambele kwasikwiiya. Mucikozyanyo, sena ulatondezya kuti ulamuyanda Jehova? Sena ulapaila kuli Jehova? (Int. 116:1, 2) Sena ulakukkomanina kubala Bbaibbele? (Int. 119:97) Sena ulajanika kumiswaangano lyoonse? (Int. 22:22) Sena kuli kucinca kuli koonse nkwacitide mubukkale bwakwe? (Int. 119:112) Sena wakatalika kubaambila banamukwasyi naa balongwe zintu nzyaiya? (Int. 9:1) Kwiinda zyoonse, sena ulayanda kuba Kamboni wa Jehova? (Int. 40:8) Ikuti sikwiiya katayaambele mumbazu eezyi, cabupampu amusoleke kuzyiba kaambo ncocili boobo, alimwi akubandika anguwe caluzyalo pele cakutamwiinda mumbali.*\n16. Ndilili nomweelede kucileka kwiiya amuntu?\n16 Ciindi aciindi amulange-lange naa inga mwazumanana kwiiya asikwiiya. Mulakonzya kulibuzya kuti: ‘Sena sikwiiya ulalibambila ciiyo? Sena ulaaluyandisisyo lwakuswaangana? Sena wakaileka micito mibyaabi? Sena ucizulilwa kucikombelo cakubeja?’ Ikuti naa bwiinguzi mbwakuti inzya, kuzumanana kwiiya amuntu ooyo cili buyo mbuli kuyiisya muntu kusaya, pele katayandi kuteta. Ikuti sikwiiya katabikkili maano kuzintu nzyaiya alimwi katalibambilide kucinca, tacigwasyi kuzumanana kwiiya anguwe.\n17. Kweelana alugwalo lwa 1 Timoteyo 4:16, ncinzi bamayi ba Bbaibbele boonse ncobeelede kucita?\n17 Cilayandika kapati kuuzuzikizya mukuli wesu wakugwasya bantu kuba basikwiiya, alimwi tulayanda kubagwasya kuyaambele akweelela kubbapatizyigwa. Nkakaambo kaako tubelesya Bbaibbele ciindi notubayiisya alimwi tulatondezya kuti tulaziyanda alimwi akuzisyoma nzyotubayiisya. Tulabakulwaizya kujana balongwe mumbungano. Alimwi tulakankaizya mbaakani yakulyaaba akubbapatizyigwa, ciindi aciindi tulakulanga-langa kuyaambele kwasikwiiya. (Amubone kabbokesi kakuti “Ncobeelede Kucita Bamayi ba Bbaibbele Kugwasya Basikwiiya Kutegwa Beelele Kubbapatizyigwa.”) Eelo kaka cilatukkomanisya kutola lubazu mumulimo ooyu uufwutula bantu! Atube amakanze aakucita kufwumbwa ncotukonzya kutegwa tugwasye basikwiiya Bbaibbele kweelela kubbapatizyigwa.\nNcobeelede Kucita Bamayi Kuti Bagwasye Basikwiiya Kweelela Kubbapatizyigwa\n1. Amubelesye Bbaibbele nomuyiisya\nMutani kwaambi zinji\nAmulombe bamayi bacibwene kutegwa bamugwasye kuyaambele mukuyiisya\n2. Amutondezye kuti mulazikkomanina alimwi akuzisyoma nzyomuyiisya\nSikwiiya abone kuti mulakakkomanina kasimpe kamu Bbaibbele\nAmumwaambile zikozyanyo zyabamwi ibakazibelesya nzyobakaiya\nAmumukulwaizye kwaambila bamwi nzyaiya\n3. Amumukulwaizye kujana balongwe mumbungano\nAmutondezye kuti mulamubikkila maano sikwiiya\nAmumuzyibye kuli baabo ibakonzya kumugwasya kuyumya cilongwe cakwe a Jehova\nAmumugwasye kulimvwa kuti ncibeela cambungano\n4. Amubandike kujatikizya makanze aakulyaaba akubbapatizyigwa\nAsyoonto-nsyoonto, amumugwasye sikwiiya kutegwa ayelele kubbapatizyigwa\nAmumulumbaizye alimwi akumukulwaizya\n5. Ciindi aciindi amukulange-lange kuyaambele kwasikwiiya\nAmubone naa ulatondezya kuti ulayanda kumubelekela Jehova\nIkuti katayaambele, amubandike anguwe calubomba, pele cakutamwiinda mumbali\nNkaambo nzi mwiiyi ncateelede kwaamba zinji ciindi nasololela ciiyo?\nMbuti mbotukonzya kumugwasya sikwiiya Bbaibbele kujana balongwe mumbungano?\nNkaambo nzi ncotuteelede kuwaya-waya kukankaizya mbaakani yakulyaaba akubbapatizyigwa?\nCiindi notuyiisya bantu Bbaibbele, tuba acoolwe cakubagwasya kwiiya kujatikizya Jehova mbwayanda kuti kabayeeya, kabalimvwa naa kucita zintu munzila njayanda. Cibalo eeci cilapandulula mbotukonzya kuyaambele munzila nzyotubelesya kuyiisya.\nAmubone cibalo cakuti, “Amuzitantamuke Zilengwa Eezyi Ciindi Nomweendelezya Ciiyo ca Bbaibbele” icili Mukabbuku Kamuswaangano Wabuumi Amulimo Wesu wa Bunakristo kamu September 2016.\nAmuunke a jw.org aalembedwe kuti KUJATIKIZYA NDISWE > ZYAKULUULA ZYA BAKAMBONI BA JEHOVA.\nAmubone cibalo cakuti, “Luyando Akulumba Jehova Zilatukulwaizya Kubbapatizyigwa” alimwi acakuti, “Sena Mulilibambilide Kubbapatizyigwa?” mu Ngazi Yamulindizi yamu March 2020.\nBUPANDULUZI BWACIFWANIKISO: Nikwainda ciindi cili mbocibede kuzwa nibamanizya kusololela ciiyo ca Bbaibbele, sikumwaya uucibwene wamugwasya ooyo wali kusololela ciiyo mbocitayandiki kwaamba zinji nasololela ciiyo.\nBUPANDULUZI BWACIFWANIKISO: Nobali kwiiya, sikwiiya wabona mbwakonzya kuba mukaintu uuli kabotu. Mpoonya, wamwaambila mulumaakwe nzyaaiya.\nBUPANDULUZI BWACIFWANIKISO: Sikwiiya amulumaakwe balayanzana kuŋanda yamulongwe ngwaakajana ku Ŋanda ya Bwami.


Myeelwe 20 IBBAIB63 - Lino bantu boonse ba-Israyeli - Bible Search\nMyeelwe 19 Myeelwe 21\n1-Lino bantu boonse ba-Israyeli bakasika kunkanda ya-Zini mumwezi mutaanzi, nkabela bantu bakakala ku-Kadesi. Elyo Miriamu wakafwa, wazikwa nkukonya oko ku-Kadesi.\n2-Lino bantu bakabula maanzi, nkabela bakayobolokela Musa a-Aroni, 3-bakazyanya a-Musa, bati, Necakabota netwakafwa ciindi eco bakwesu nebakafwa kunembo lya-Jehova. 4-Ino nkaambonzi wasisya imbungano ya-Jehova okuno kunkanda, kuti tufwe, swebo aŋombe zyesu zyoonse? 5Nkaambonzi watupozya kuzwa ku-Egepita akutusisya okuno kuntu kubi? Takuli kuntu kwakulima maila na inkuyu na masaansa na mapomegranite, alimwi taakwe maanzi aakunywa. 6-Mpawo Musa a-Aroni bakazwa oko kubantu nkubakabungene, baya kumulyango watente lyambunganino, bavundama. Nkabela bulemu bwa-Jehova bwakababonekela. 7Lino Jehova wakaambila Musa kuti, 8-Bweza musako, ukayobolole bantu, yebo a-Aroni munyoko, uambile indomba kumeso aabo, nkabela lilapa maanzi aalyo, Aboobo ulabagwisizya maanzi mundomba, banywe bantu boonse aŋombe zyabo, 9-Mpoonya awo Musa wakabweza musako kuzwa kubusyu bwa-Jehova, mbubonya mbwaakamulailila.\n10-Nkabela Musa a-Aroni bakayobolola bantu boonse kunembo lyandomba, babaambila kuti, Amuswiilile nobasikunyontauka! Sa tumutuntumwide maanzi mundomba omu? 11-Elyo Musa wakasumpula ijanza lyakwe, wauma indomba ziindi zyobile amusako wakwe, nkabela mwakatuntumuka maanzi manji loko. Lino bantu boonse bakanywa; aŋombe zyabo. 12-Pele Jehova wakaambila Musa a-Aroni kuti, Mwabula lusyomo lwakundilemeka mumeso aabana ba-Israyeli; nkaambo kako tamukooyoonjizya bantu aba munyika njindabapa. 13-Ngemaanzi aa-Meriba, nkaambo nkonkuko bana ba-Israyeli nkobakakazyanya a-Jehova, alimwi wakalemekwa akati kabo.\nMusa mbwaakakumbila kwiinda akati kacisi ca-Edomu\n14-Lino Musa wakatuma batumwa kuzwa ku-Kadesi kuya kumwami wa-Edomu. Wakati, Mbuboobu mbwaamba munyoko Israyeli. Ulizi mapenzi oonse aakatusikila. 15Bamatateesu bakainka ku-Egepita, lino katukede mu-Egepita ciindi cilamfu, nkabela ba-Egepita bakatubisizya, swebo abamatateesu, 16-Lino netwakakwiilila Jehova, wakamvwa ijwi lyesu, watuma angelo, watupozya kuzwa ku-Egepita, mpaawa sunu tuli okuno ku-Kadesi, munzi uuli kumagolelo aacisi cako. 17-Twakumbila kuti twiinde akati kacisi cako. Tatukooinda mumyuunda yako na mumyuunda yamisaansa, nekuba kunywa maanzi mumikalo. Tulainda kumugwagwa wamwami. Tatukooleya nekuba kululyo nekuba kulumwesi mane twiindilile cisi cako. 18Pele Edomu wakavuwa kuti, Tokonzyi kwiinda pe. Na wainda, ambweni ndazwa apanga lyangu kuzookulwisya. 19-Ba-Israyeli bakati, Tulainda kumugwagwa buyo. Na twanywa maanzi aako, swebo aŋombe zyesu, tulabbadela. Atwiinde buyo amaulu. Taakwe cimwi ncituyanda. 20-Pele wakati, Tokooinda pe. Nkabela ba-Edomu bakazwa kuzoobalwisya abantu banji ampi injumu. 21-Mbuboobo ba-Edomu mbubakakaka kuzumizya ba-Israyeli kwiinda akati kacisi cabo, Elyo ba-Israyeli bakabasia, bai nda kumbi.\nAroni mbwaakafwa kucilundu ca-Hori\n22-Lino bana ba-Israyeli bakalonga kuzwa ku-Kadesi, basika boonse kucilundu ca-Hori. 23Nkabela Jehova wakaambila Musa a-Aroni oko kucilundu ca-Hori kumugaano wacisi ca-Edomu, wati, 24-Aroni ulatebwidwa kubantu bakwe, nkaambo takoonjila munyika eyo njindapa bana ba-Israyeli, nkaambo mwakanyontauka kumalailile aangu kumaanzi aa-Meriba. 25-Tola Aroni amwanaakwe Eleazara, utante abo atala lyacilundu ca-Hori. 26Lino samununa Aroni zyakusama zyakwe, uzisamike Eleazara mwanaakwe, nkabela Aroni ulatebulwa mpoonya awo. 27Lino Musa wakacita mbubonya mbuli Jehova mbwaakamulailila, nkabela bakatanta acilundu ca-Hori mumeso aabantu boonse. 28-Mpawo Musa wakasamununa Aroni zyakusama zyakwe, wazisamika Eleazara mwanaakwe, nkabela Aroni wakafwa mpoonya awo atala lyacilundu. Lino Musa a-Eleazara bakaseluka kuzwa kucilundu. 29-Nkabela bantu boonse nebakabona kuti Aroni wafwa, luzubo loonse lwa-Israyeli lwakali kulila Aroni mazuba aali makumi otatwe.


Kulonga 28 IBBAIB63 - Lino leta munyoko Aroni abana - Bible Search\nKulonga 27 Kulonga 29\n1-Lino leta munyoko Aroni abana bakwe, ubagwisye akati kabana ba-Israyeli, kuti bandicitile milimo yabupaizi: Aroni, a-Nadabu a-Abihu a-Eleazara a-Itamara, mbebana bakwe. 2-Lino ucitile munyoko Aroni zyakusama zisalala zyabulemu akweebeka. 3-Ambila bantu boonse bacenjede, mbendakazuzya muuya wabusongo, kuti batunge zyakusama zya-Aroni akumusalazya, andicitile milimo yabupaizi. 4Zyakusama nzibeelede kutunga nzeezi: cakusama cakaango, efodi, cikobela, cibaki camanyengwe-manyengwe, citambala, alukumba. Bacitile munyoko Aroni abana bakwe zyakusama zisalala, kuti bandimanine milimo yabupaizi.\n5Batambule ingolida, amasani aanyanzabili, amasani aakamwemvwe, amasani aasalala pyu, amasani aalukidwe kabotu. 6-Lino efodi, bacipange angolida amasani aanyanzabili amasani aakamwemvwe amasani aasalala pyu amasani aatuba aalukidwe kabotu cabusongo. 7Cibe antambo zyobile zyamakuko kumpela zyaco zyakuciswanizya. 8Alwalo lutambo lweebeka lwakucaanzya lupangwe mbubonya, angolida amasani aanyanzabili amasani aakamwemvwe amasani aasalala pyu amasani aatuba aalukidwe kabotu 9Lino bweza mabwe obile aa-onukusi, akulemba alingawo mazina aabana ba-Israyeli. 10Mazina aali musanu alimwi alembwe abbwe lyomwe, amazina amwi aali musanu alimwi abbwe lyabili, mbubonya mbuli kuzyalwa kwabo. 11Mbuli mufuzi mbwalemba anwenwe, mbubonya obo uleelede kulemba mazina aabana ba-Israyeli amabwe ayo obile, alimwi cakuzinguluka bika tuwayile twangolida. 12-Lino uleelede kubika mabwe ayo obile antambo zyamakuko zyaefodi, abe mabwe aakwiibalusya aabana ba-Israyeli. Aroni ulatola mazina aabo kubusyu bwa-Jehova amakuko aakwe obile kube ciibalusyo. 13Alimwi ucite tuwayile twangolida, 14anketani zyobile zyangolida iisalala, zyoosedwe mbuli tukole, lino otu tukole twanketani twaangwe atuwayile.\n15-Alimwi ucite cibaki cakaango cakulubeta. Cicitwe cabucenjezu mbubonya mbuli efodi; cicitwe angolida amasani aanyanzabili amasani aakamwemvwe amasani aasalala pyu amasani aatuba aalukidwe kabotu. 16Cibe azyooko zyone zyeelene; bulamfu bwaco bube cisela cakakokola abwaamba bwaco bube cisela cakakokola. 17-Mukati mubikwe milongo yone yamabwe. Mumulongo mutaanzi mube ibbwe lisalala-pyu abbwe lyatopazi abbwe lyasmaragido. 18Mumulongo wabili mube ibbwe lyanofeki abbwe lya-Safiro abbwe lyajaspi. 19Mumulongo watatu mube ibbwe lyaliguri abbwe lyaagate abbwe lyaamutusto. 20Mumulongo wane mube ibbwe lyaberulo abbwe lyaonukusi abbwe lyakrusalito. Oonse abikwe mutuwayile twangolida. 21-Mabwe abe ikumi aabili amazina aawo mbuli mazina aabana ba-Israyeli. Alembwe mbuli inwenwe mbwiilembwa; limwi alimwi libe azina lyamusyobo walyo akati kamisyobo iili ikumi aibili. 22Acalo cisani cakaango ucicitile inketani zyangolida iisalala zyoosedwe mbuli tukole. 23Alimwi ucitile cisani cakaango incoko zyobile zyangolida. Ezi incoko zyobile zibikwe azyooko zyobile zyacisani cakaango. 24Alimwi usome tukole tobile twangolida muncoko zyobile zyakuzyooko zyacisani cakaango; 25lino impela zyatukole tobile ziswanizigwe atuwayile tobile, aboobo cilaangwa kunembo kumaanza obile aaefodi. 26Alimwi ucite ncoko zyobile zyangolida, ziangwe mumpimpito zyobile zyacisani cakaango, kulubazu lwaco lubambene aefodi mukati. 27Alimwi ucite ncoko zyobile zyangolida, uzibike antambo zyamakuko zyaefodi, kumeso, ansi, nkociswaninana alukumba lwaefodi loosedwe camaanu, 28Lino cisani cakaango baleelede kucaanzya incoko zyaco kuncoko zyaefodi alukole lwakamwemvwe, kuti cibe atala lyalukumba lwaefodi, cisani cakaango citaangununwi kuli efodi. 29-Aboobo Aroni ulatola mazina aabana ba-Israyeli acisani cakaango calubeta amoyo wakwe naanjila mubusena busalala, kuti kube ciibalusyo can lyoonse kubusyu bwa-Jehova. 30-Aalo acisani cakaango calubeta mpoelede kubika zisonzyo zya-Urimu a-Tumimu, zibe amoyo wa-Aroni naanjila kubusyu bwa-Jehova, aboobo Aroni ulatola lyoonse imbeta zyabana ba-Israyeli amoyo wakwe kubusyu bwa-Jehova.\n31-Acalo cikobela caefodi ukacicitye masani aakamwemvwe coonse, 32Cibe acipulo camutwe mukati kaco. Cigomenwe koonse koonse kuti citazambuluki. 33Amoombe waco utungwe micelo yapomegranite amasani aanyanzabili amasani aakamwemvwe amasani aasalala pyu. Itungwe koonse koonse kumoombe waco, alimwi akati kayo kubikwe milangu yangolida. 34Kube mulangu wangolida amucelo wapomegranite, mulangu wangolida amucelo wapomegranite, koonse koonse kumoombe wacikobela. 35Aroni acisame ciindi cakupaizya. Kulila kwaco kumvwigwe naanjila mubusena busalala kubusyu bwa-Jehova, anazwa kuti atafwi,\n36-Alimwi ucite impande yangolida iisalala, ulembe alinjiyo mbuli inwenwe mbwiilembwa, kuti, Kusalalisya kuli-Jehova. 37Lino uleelede kwiiwanga alukole lwakamwemvwe acitambala; ibe kunkumu atala acitambala. 38-Libe ankumu ya-Aroni, lino Aroni ulatola milandu yazintu zisalala bana baIsrayeli nzibayoosalazya zibe zipo zisalala, Libe ankumu yakwe lyoonse, kuti zitambulike kuli-Jehova.\n39Alimwi utunge cikobela camanyengwe-manyengwe, amasani aatuba, acitambala camasani aatuba, akupanga lukumba lunyekawidwe.\n40-Abalo bana ba-Aroni ubacitile zikobela ankumba ansulumani, kuti babote akweebeka. 41-Usamike Aroni munyoko abana bakwe, ubananike, ubasalazye, ubabike kuti bandicitile milimo yabupaizi. 42-Ubacitile tubbudula twamasani aatuba twakusamika zinswe zyabo kuzwa kuzikungu kusikila kuzibelo. 43-Aroni abana bakwe bazisame ciindi cakunjila mutente lyakubunganina akuciindi cakuswena kucipaililo kuzoocita milimo yazintu zisalala kuti batalipi mulandu akufwa. Uyoomubeda mulao, walo abana bakwe lyoonse.


Sena Lulayo Lwakukwata naa Kukwatwa “Buyo mu Mwami” Lucibeleka Asunu?u| Yakwiiya\nAMUBALE MU Acholi Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mixe (North Central) Mongolian Ndebele (Zimbabwe) Nepali Norwegian Nyaneka Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Serbian (Cyrillic) Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n“Tandikonzyi kujana muntu wakukwatana limwi mumbungano, alimwi ndilayoowa kuti ndiyoocembala kandili ndelikke.”\n“Baalumi bamwi bakunyika mbaasilubomba, mbaasiluyando, alimwi balabikkila maano. Tabakazyi pe nzyondisyoma, alimwi balasangalizya kwiinda bakwesu bamwi.”\nBabelesi ba Jehova bamwi abalo bakaamba kale majwi aali boobu kujatikizya kujana muntu wakukwatana limwi. Nokuba boobo, baliluzyi lulayo ndwaakaamba mwaapostolo Paulo kujatikizya kukwata naa kukwatwa “buyo mu Mwami”—lulayo ilweelede kubeendelezya Banakristo boonse. (1Kor. 7:39) Pele ino nkaambo nzi ncobaambila boobu?\nIKAAMBO BAMWI NCOBADOONEKA\nAabo ibaamba boobu inga balimvwa kuti mweelwe wabakwesu beelela kukwata awabacizyi beelela kukwatwa taweelene pe. Masimpe, muzisi zinji oobu mbocibede. Amubone buyo zikozyanyo zyobilo: Mucisi ca Korea, akati ka Bakamboni bali 100, ibali 57 mbacizyi alimwi ibali 43 mbakwesu. Cisi ca Colombia cakapa lipooti iitondezya kuti 66 pesenti ya Bakamboni mbacizyi alimwi 34 pesenti mbakwesu.\nMuzisi zimwi, kaambo kamwi ikapa kuti kukwata naa kukwatwa cibe cintu cikatazya kapati nkakuti bazyali batasyomi inga bayanda kupegwa lubono lunji kapati, calo icileta buyumuyumu kubakwesu batajisi mali manji. Kuyeeya zisinkilizyo zili boobu, mucizyi inga walimvwa kuti bulangizi bwakujana mukwesu wakukwatana limwi “mu Mwami” mbusyoonto. Aboobo, mucizyi inga walibuzya kuti, “Sena kuli bulangizi bwakuti ndilakonzya kujana wakukwatana limwi weelela akati ka Banakristoma?” *\nKUSYOMA JEHOVA KULAYANDIKA\nKuti naa kuli nomwakayeeyede boobu, amusyome kuti Jehova ulibuzyi bukkale bwanu. Inzya ulizyi mbomulimvwa kujatikizya makani aaya.—2Mak. 6:29, 30.\nNokuba boobo, Jehova wakapa kuti malailile aajatikizya kukwata naa kukwatwa buyo mu Mwami alembwe mu Jwi lyakwe. Ino nkaambo nzi? Nkaambo ulizizyi zintu zikonzya kubagwasya bantu bakwe. Tayandi buyo kuti babelesi bakwe bakwabililwe kumapenzi aaboola akaambo kakucita zintu cabufwubafwuba, pele alimwi uyanda kuti kabakkomene. Mumazuba aa Nehemiya, ciindi bama Juda nobakali kukwatana abamuzwakule ibatakali kukomba Jehova, Nehemiya wakaamba kujatikizya cikozyanyo cibi ca Solomoni. Nokuba kuti Solomoni “wakali kuyandwa kuli Leza wakwe, . . . bamakaintu beenzu bakamupa kubisya.” (Neh. 13:23-26) Aboobo, kutegwa babelesi bakwe bagwasyigwe, Leza ulailila kuti katukwatana buyo abakombi bakasimpe. (Int. 19:7-10; Is. 48:17, 18) Banakristo bakasimpe balalumba akaambo kakubabikkila maano caluyando alimwi basyoma busolozi bwakwe. Aboobo, kwiinda mukulibombya kulinguwe mbwali Muleli, balazumina kuti ngo Mweendelezi Wakoonse-koonse.—Tus. 1:5.\nMubwini muliyandide kweeleba ‘kunjila mujoko lyomwe’ amuntu uukonzya kupa kuti mumutantamuke Leza. (2Kor. 6:14) Banakristo banji mazuba aano baatobela malailile aa Leza aaya aagwasya lyoonse alimwi bajana kuti bacita cabusongo. Pele bamwi basala kucita ziimpene.\nMALAILILE AAYA ACIBELEKA ASUNU\nBa Maggy, * mucizyi waku Australia, bakaamba kujatikizya zyakacitika ciindi nobakatalika kweebana amuntu uutasyomi, bakati: “Tiindakali kujanika kumiswaangano minji kutegwa ndibe buyo anguwe. Ndakayaansi kumuuya.” Ba Ratana baku India bakatalika kuyandana amuntu ngobakali kwiiya limwi kucikolo iwakatalika kwiiya Bbaibbele. Nokuba boobo, mukuya kwaciindi wakalitondezya kuti makanze aakwe aakali aakuti basyabane amucizyi. Mukuya kwaciindi, wakakasiya kasimpe akutalika kukomba kucikombelo cimbi kutegwa akwatwe.\nCikozyanyo cimwi ncikozyanyo caba Ndenguè baku Cameroon. Bakajisi myaka yakuzyalwa iili 19 ciindi nobakakwatwa. Musankwa iwakali kuyanda kubakwata wakabasyomezya kuti bayakwaanguluka kukomba kucikombelo cabo. Pele nokwakainda nsondo zyobilo kuzwa nobwakainda bwiinga bwabo, mulumi wabo wakabakasya kujanika kumiswaangano ya Bunakristo. Ba Ndenguè bakaamba kuti: “Ndakalendelelwa alimwi ndakalila. Ndakazyiba kuti lino tiindakajisi lwaanguluko lwakucita ncondiyanda mubuumi bwangu. Lyoonse ndakali kulipa mulandu.”\nBwini mbwakuti tabali bantu boonse batasyomi ibakonzya kuba basilunya alimwi batabikkili maano. Nokuba kuti inga tiimwapenga munzila eeyi akaambo kakukwatana amuntu uutasyomi, ino cilongwe canu a Uso wakujulu inga cajatikizyigwa buti? Ino inga mwalimvwa buti kuzyiba kuti tiimwakalutobela lulayo Leza ndwaakamupa kutegwa mugwasyigwe andulo? Alimwi kwiinda zyoonse, ino inga walimvwa buti kujatikizya kusala kwanu?—Tus. 1:33.\nBakwesu abacizyi nyika yoonse mbwiizulwa balazumina kuti kukwata naa kukwatwa “buyo mu Mwami” mulawo mubotu kapati. Aabo batakwete naa batakwekwe balikanzide kukkomanisya Leza kwiinda mukuyanda kuti bakwatane buyo amuntu weelela akati kabakombi ba Leza. Ba Michiko baku Japan, mucizyi uutakwetwe, babbululu bakwe bakasoleka kumusungilizya kuti akwatwe kumuntu uutasyomi. Kuyungizya aabuyumuyumu bwakukaka kuyungwa, wakabona beenzyinyina kabakwatwa mumbungano. Wakaamba kuti: “Lyoonse ndakali kuliyeezya kuti mbwaanga Jehova ngu “Leza uukkomene,” lukkomano lwesu taluyeeme aakukwatwa naa pe. Alimwi ndisyoma kuti ulatupa nzyotulombozya mumoyo. Aboobo, nokuba kuti tatukonzyi kujana wakutwatana limwi nokuba kuti tulayanda kukwatwa, cilayandika kapati kuzumanana katutakwetwe kwaciindi cino.” (1Tim. 1:11) Mukuya kwaciindi, ba Michiko bakakwatwa kumukwesu uuli kabotu, alimwi balikkomene kuti bakalindila.\nBakwesu bamwi abalo balindila kutegwa bajane wakukwatana limwi uuli kabotu. Ba Bill ku Australia mbamwi babaabo. Bakaamba kuti zimwi ziindi bakali kulimvwa kuti bamakaintu bakunyika bali buyo kabotu. Nokuba boobo bakali kweeleba kumvwana kapati ambabo. Ino nkaambo nzi? Tiibakali kuyanda kubweza ntaamu yakusaanguna iyakali kuyoobasololela ‘kukunjila mujoko lyomwe’ abantu batasyomi. Mumyaka yainda, bakajisi luyandisisyo mubacizyi bamwi, pele tiibakali kweendelana. Ba Bill bakalindila myaka iili 30 kabatanajana mucizyi ngobakali kweendelana. Ba Bill bakati: “Tandilipi mulandu pe kuti ndakalindila. Ndilimvwa kuti ndililelekedwe nkaambo tulaunka mubukambausi antoomwe, tulaiya antoomwe, alimwi tulakomba antoomwe. Ndilakkomana kuswaangana akuyanzana abalongwe babakaintu bangu nkaambo boonse mbakombi ba Jehova. Tuyumya cikwati cesu kwiinda mukubelesya njiisyo zyamu Bbaibbele.”\nCIINDI NOMULINDILA JEHOVA\nNcinzi ncomukonzya kucita ciindi nomusiya makani aaya mumaanza aa Jehova? Cimwi ncomukonzya kucita nkuyeeya kaambo ncomutakwete naa ncomutakwetwe. Kuti naa muyeeya kuti kaambo kapati kayeeme aakumvwida malailile aamu Bbaibbele aakuti mweelede kukwata naa kukwatwa “buyo mu Mwami,” nkokuti tulamulumbaizya kapati akaambo kakulemeka mulawo ooyu wa Leza. Amusyome kuti Jehova ulikkomene akaambo kamakanze aanu aakumvwida Jwi lyakwe. (1Sam. 15:22; Tus. 27:11) Mulakonzya kumwaambila Leza “zyoonse zili mumyoyo yanu” kwiinda mumupailo. (Int. 62:8) Mipailo yanu ilakonzya kugwasya kapati ciindi nomumukombelezya kuzwa ansi aamoyo alimwi anomucita oobo cakwiinduluka-induluka. Cilongwe canu a Jehova ciyooyumizyigwa buzuba abuzuba ciindi nomuliyumya nokuba kuti mulwana buyumuyumu bumwi mbomujana. Amusyome kuti Mupatikampatila ulabakkomanina babelesi bakwe boonse basyomeka alimwi akuti mulayandika kapati kulinguwe. Ulabikkila maano kuzintu nzyomuyandika alimwi azintu nzyomulombozya. Tasyomezyi muntu uuli woonse kuti uyoomupa muntu wakukwatana limwi. Nokuba boobo, ikuti ncobeni kamuyanda muntu wakukwatana limwi, Leza ulizyi nzila mbotu mbwakonzya kuzuzikizya zintu zibotu nzyomulombozya.—Int. 145:16; Mt. 6:32.\nZiindi zimwi inga mwalimvwa mbuli mbwaakalimvwa sintembauzyo Davida, iwakaamba kuti: “Kofwambaana kondivwiila, O Jehova; Nguzu zyangu zyamana. Utandisisi busyu bwako.” (Int. 143:5-7, 10) Muziindi zili boobu, amumupe ciindi Uso wakujulu kutegwa amutondezye makanze aakwe kujatikizya ndinywe. Mulakonzya kucita boobu kwiinda mukujana ciindi cakubala Jwi lya Leza alimwi akuzinzibala kuyeeya nzyomubala. Muyoozyiba ncoyaamba milawo yakwe alimwi muyoobona nzyaakabacitila bantu bakwe bamusyule. Kwiinda mukumuswiilila, lusyomo lwanu luyooyuma, muyoobona kuti kuswiilila nguwe cilagwasya.\nBatakwete naa batakwetwe balayandika kapati mumbungano, kanji-kanji bagwasyilizya mikwasyi alimwi abakubusi\nNcinzi cimbi cikonzya kumupa kukkomana akucita zintu zigwasya mumyaka njomukkala kamutanajana wakukwatana limwi? Nomutanajana wakukwatana limwi, mulakonzya kubelesya ciindi eeci kuba muntu mupampu kumuuya, kuba mwaabi, kubeleka canguzu, kuba muntu mubotu, kutondezya kulyaaba kwabunaleza, alimwi akuba ampuwo mbotu—zintu iziyandika kapati kutegwa mukkomane mumukwasyi. (Matl. 24:16-21; Rut. 1:16, 17; 2:6, 7, 11; Tus. 31:10-27) Amusaangune kuyandaula Bwami kwiinda mukutola lubazu cakumaninina mumulimo wakukambauka amumilimo imwi ya Bunakristo; kucita boobo kuyoomukwabilila. Kujatikizya myaka nobakali kuyanda kukwata, ba Bill, mbotwaambide kumatalikilo, bakaamba kuti: “Myaka yakafwambaana kweenda! Ndakabelesya ciindi eeci mumulimo wa Jehova kandili mupainiya.”\nInzya, kukwata naa kukwatwa “buyo mu Mwami” kucibeleka asunu. Kumvwida malailile aaya kulakonzya kumugwasya kulemeka Jehova alimwi mulakonzya kukkutila kukabe kutamani. Bbaibbele lyaamba kuti: “Ulikkomene muntu uuyoowa Jehova, ooyo wiikkomanina kapati milawo yakwe. Lubono abuvwubi zili muŋanda yakwe, alimwi bululami bwakwe bulazumanana lyoonse mane kukabe kutamani.” (Int. 112:1, 3) Aboobo, amukanze kukakatila kumulawo wa Leza wakukwata naa kukwatwa “buyo mu Mwami.”\n^ par. 7 Mucibalo eeci, tulanga-langa makani aaya mbuli bacizyi mbobaalanga, nokuba boobo njiisyo nzimunya eezyi zilabeleka akubakwesu.\n^ par. 13 Mazina amwi acincwa.\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA March 2015


Kulonga 4 IBBAIB63 - Lino Musa wakavuwa kuti, - Bible Search\nKulonga 3 Kulonga 5\n1Lino Musa wakavuwa kuti, Tabakooyoozumina nekuba kuswiilila ijwi lyangu, nkaambo bayooamba kuti, Jehova tana kulibonya kulinduwe pe. 2Jehova wakamwaambila kuti, Ncinzi cili mujanza lyako? Wakati, Ngumusako. 3Wakati, Uwaale ansi. Wauwaala ansi, Mpawo wakasanduka kuba inzoka, nkabela Musa wakaicija, 4Pele Jehova wakaambila Musa kuti, Tandabika ijanza lyako, uijate kumucila, (lino wakatandabika ijanza lyakwe, waijata, nkabela yakasanduka kuba musako mujanza lyakwe) 5-kuti bazumine kuti wakakubonekela Jehova Leza wabamawisaabo, Leza wa-Abrahamu, Leza wa-Izaka, a-Leza wa-Jakobo. 6-Alimwi Jehova wakamwaambila kuti, Bika ijanza lyako akaango kako. Wakabika ijanza lyakwe akaango kakwe, Elyo naakaligwisya, wakajana kuti ijanza lyakwe lyakatuba buu, lyaba acinsenda. 7-Elyo wakati, Pilusya ijanza lyako akaango kako. Wakapilusya ijanza lyakwe akaangu kakwe, elyo naakaligwisya akaungu kakwe, wakajana kuti lyasanduka alimwi kuba mbuli nyamanyina. 8Wakati, Na bakaka kuzumina nanka kuswiilila ijwi lyacitondezyo citaanzi, bayooswiilila ijwi lyacitondezyo cabili. 9-Pele na bakaka kuswiilila zitondezyo ezi zyoonse zyobile, na bacikaka kuswiilila ijwi lyako, uleelede kuteka maanzi aamulwizi akwaatila ansi, elyo maanzi ayo ngoyooteka mulwizi ayoosanduka kuba bulowa ansi.\n10-Pele Musa wakaambila Jehova kuti, Akaka Mwami! Mebo nsili muntu uuzi kwaamba kabotu pe, Kuciindi cakamana, akuciindi ecino noambila mulanda wako, nsizi kwaamba. Ndi mulemu kululimi akumilomo. 11-Mpawo Jehova wakamwaambila kuti, Ma! Nguni wakalenga mulomo wamuntu? Nguni wacita kuti abe syataambi na musinkematwi na uubonesya na moofu? Sa teensi ndime nde-Jehova? 12-Mbubo, koya. Njooba amulomo wako, njookwiisya mboelede kwaamba. 13-Wakati, Akaka Mwami! Tuma kujanza lyamuntu umbi, kufumbwa ngokonzya. 14Mpoonya awo bukali bwa-Jehova bwakabukila Musa. Wakati, Sa Aroni mu-Levi teensi munyoko? Ndizi kuti walo ncobeni ulizi kwaamba. Alimwi bona! Uleza kuzookutambula, Akubona, uyookondwa mumoyo wakwe. 15-Lino uleelede kwaambaula awe akubika majwi mukanwa lyakwe, Ambebo njooba amulomo wako amulomo wakwe, njoomwiisya mbumweelede kucita. 16-Ngonguwe uuyooambila bantu mucibaka cako, Uyooba mulomo wako, ayebo uyoomubeda mbuli Leza, 17Awalo musako oyu, koutola mujanza lyako, nkaambo ngonguwo ngoyoocitya malele.\nMusa mbwaakapiluka ku-Egepita\n18Elyo Musa wakapiluka kuli-Jetero syanyinazyala, wamwaambila kuti, Njiinke, mpiluke kubakwesu bali mu-Egepita, mbone na bacili baumi. Nkabela Jetero wakamwaambila Musa kuti, Mbubo, koya aluumuno. 19-Alakwe Jehova wakaambila Musa oko ku-Midyani, wati, Koya, ukapiluke ku-Egepita, nkaambo bafwa abo bantu boonse ibakali kuyanda kukujaya. 20-Mpawo Musa wakatola mukaakwe abana bakwe, wabatantika ambongolo, wapiluka kunyika ya-Egepita, Awalo musako wa-Leza, Musa wakautolelela mujanza lyakwe.\n21-Lino Jehova wakaambila Musa kuti, Kuti wainka kupilukila ku-Egepita, cenjela kuti ucite kubusyu bwa-Farao zitondezyo zyoonse nzindabika mujanza lyako. Nekubaboobo njooyumya moyo wakwe kuti ataleki bantu kwiinka.\n22-Lino uleelede kwaambila Farao kuti, Mbuboobu mbwaamba Jehova. Israyeli ngumwana wangu mutaanzi. 23-Ndakwaambila kuti, Leka mwanaangu, ainke kuyoondimanina milimo. Na wakaka kumuleka, njoojaya mwana wako mutaanzi.\n24-Lino naakacili munzila, Jehova wakaswanaana awe kucilo, wali kuyanda kumujaya. 25-Elyo Zipora wakabweza cibezo cabbwe, wakosola lukanda lwalulomo lwamwana wakwe, walugumya zituta zyakwe, wati, Ncobeni uli sikukwata wabulowa kulindime. 26Mpoonya awo wakamuleka, Wakamwaambila kuti, Ncobeni uli sikukwata wabulowa kulindime nkaambo kabupalule,\n27-Nkabela Jehova wakaambila Aroni kuti, Koya munkanda kuyootambula Musa, Elyo wakaya, wamujana kucilundu ca-Leza, wamumyonta. 28Nkabela Musa wakalwiida Aroni majwi oonse aa-Jehova ngaakamutumina, azitondezyo zyoonse nzyaakamulailila. 29-Lino Musa a-Aroni bakaya, baakubunganya bapati boonse babana ba-Israyeli. 30Nkabela Aroni wakaamba majwi oonse aa-Jehova ngaakaambila Musa, azyalo zitondezyo wakazicita mumeso aabantu. 31-Lino bantu bakazumina, Bamvwe buyo kuti Jehova waswaya bana ba-Israyeli, alimwi ulibwene kupenga kwabo, bakakotama akukomba.


Myeelwe 5 IBBAIB63 - Lino Jehova wakaambila Musa kuti, - Bible Search\nMyeelwe 4 Myeelwe 6\nBamu basofweede mbubeelede kwaandaanizigwa\n1Lino Jehova wakaambila Musa kuti, 2-Lailila bana ba-Israyeli kuti bagwisye mumalabba boonse basicinsenda aboonse basisenselwa aboonse basofweede kukuguma mitunta. 3-Amubagwisye boonse buyo, nebaba baalumi nebaba banakazi, bazwe anze lyamalabba, kuti batasofwaazyi malabba mponkede akati kabo. 4Mpoonya awo bana ba-Israyeli bakacita obo, Bakabagwisya, babatandila anze lyamalabba; mbuli Jehova mbwaakaambila Musa, bana ba-Israyeli bakacita mbubonya obo.\n5-Lino Jehova wakaambila Musa kuti, 6-Ambila bana ba-Israyeli kuti, Mwaalumi na mwanakazi uucita cibi, kufumbwa cibi cicitwa kubantu, uusotoka milumbe ya-Jehova, aboobo oyo uli amulandu, 7-alyaambe zibi zyakwe nzyaakacita, alimwi apilusye ncaakabba akuciyungizizya cipanzi casanu, ape oyo ngwaakabisizya. 8-Pele na muntu wabula sikamukowa uukonzya kupilusizigwa cintu, cipilusizigwe Jehova, cibe camupaizi atala lyamugutu wacipaizyo camulandu ngwamanya milandu yakwe. 9-Azipo zyoonse, zintu zisalala zyabana ba-Israyeli nzibaletela mupaizi, zilaba zyakwe. 10-Zintu nzyasalazya muntu zilaba zyakwe. Kufumbwa cintu muntu ncapa mupaizi cilaba cakwe.\n11Lino Jehova wakaambila Musa kuti, 12-Ambila bana ba-Israyeli kuti, Na mukamuntu ulabisya akumucitila cakutasyomeka, 13-na mwaalumi umbi woona awe, alimwi makani alisisidwe kumeso aamulumi wakwe, na makani alisisidwe nekuba kuti walisofwaazya, na taakwe kamboni nkaambo kakutaianikizigwa, 14-na wasikilwa muuya wabbivwe, alimwi mukaakwe walisofwaazya, nanka wasikilwa muuya wabbivwe nekuba kuti mukaakwe tana kulisofwaazya, 15-oyo muntu alete mwanakazi wakwe kumupaizi. Alimwi alete cituuzyo cakwe, cipanzi cakumi calusuwo lwabusu bwabbaale. Atatili mafuta alincico, nekuba kubika musamu walibano, nkaambo ncecituuzyo cabbivwe, cipaizyo cakwiibalusya, nkokuti cakwiibalusya mulandu.\n16-Lino mupaizi amuswenye afwaafwi, amwiimike kubusyu bwa-Jehova. 17Elyo mupaizi abweze maanzi aasalalisya mucibiya cabulongo, alimwi abweze lusuko lwacibuye cacikombelo akulubika mumaanzi. 18Elyo mupaizi aimike mwanakazi kubusyu bwa-Jehova, atebezye masusu aamwanakazi, abike mumaanza aakwe cipaizyo cabusu cakwiibalusya cipaizyo cabbivwe, Amumaanza aakwe mwini mupaizi abe amaanzi aalula aaleta lutuko. 19Lino mupaizi amukonkye, aambile mwanakazi kuti, Na taakwe mwaalumi ngowakeenda awe, na tona kulisofwaazya, kunze lyamulumaako, utabisigwi kumaanzi aya aalula aaleta lutuko. 20Pele na ncobeni walisofwaazya, na wabisizya mulumaako kukweenda amwaalumi umbi uutali mulumaako, 21-(mupaizi akonkye mwanakazi cikonke eco, amwaambile kuti) Jehova akubike kuti ube ijwi lyakukonkya alyakutukizya akati kabantu bako, Jehova naazoomwaisya cibelo cako akuzimbya ida lyako. 22-Aya maanzi aaleta lutuko anjile mumala aako, azimbye ida lyako akumwaisya cibelo cako. Lino mwanakazi aambe kuti, Mbukabede! Mbukabede!\n23Nkabela mupaizi uleelede kulemba aya matusi mubbuku akwaasanzya mumaanzi aalula. 24Lino uleelede kunywisya mwanakazi ayo maanzi aalula aaleta lutuko, aboobo maanzi aaleta lutuko alanjila mwida lyakwe akumululila. 25-Lino mupaizi atambule kumaanza aamwanakazi cipaizyo cabusu cabbivwe, ayumbe cipaizyo kubusyu bwa-Jehova akucileta kucipaililo; 26-nkabela mupaizi uleelede kubweza inkankamanza yabusu bwacipaizyo, ibe ciibalusyo, acitente acipaililo. Amana kucita obo ulanywisya mwanakazi maanzi. 27-Amana kumunywisya maanzi, na walisofwaazya akucitila mulumaakwe cakutasyomeka, ayo maanzi aaleta lutuko alanjila mwida lyakwe, alamululila, nkabela ida lyakwe lilazimba acibelo cakwe cilamwaika, aboobo oyo mwanakazi ulaba ijwi lyakutukizya akati kabantu bakwe. 28-Pele na oyo mwanakazi talisofwaazizye, na ulasalala, ulaangulukide, ulakonzya kuminta.\n29Mbuubede mulao wabbivwe, kufumbwa ciindi mwanakazi uuli mumaanza aamulumaakwe nabisya akulisofwaazya, 30nanka ciindi mulumi nanji-lwa muuya wabbivwe aboobo wafwida mukaakwe ibbivwe, Aimike mwanakazi kubusyu bwa-Jehova, elyo mupaizi amucitile mbubonya mbuuamba oyu mulao. 31-Lino mwaalumi ulaanguluka mumulandu pele mwanakazi ulapegwa mulandu.


Labeka Wakalinga kusuni Kusangalasha Yehova | Amuyiishe Bana Banu\nLabeka wakalinga mwanakashi wakalinga kusuni Yehova. Ibaye wakalinga ngu Isaki. Alakwe wakalinga kusuni Yehova. Ino Labeka a Isaki bakashibana buyani? Ino wakabonesha buyani ayi wakalinga kusuni kusangalasha Yehova? Atwiiye shiinji pali nguwe.\nBashali bakwe Isaki bakalinga ngu Abulaamu a Saala. Bakalinga kukala mucishi ca Kenani, umo bantu mobatakalinga kulambila Yehova. Sombi Abulaamu wakalinga kusuni ayi mwanaakwe eebe mwanakashi wakalinga kulambila Yehova. Aboobo wakatuma musebenshi wakwe Elyasa, ayi aye mukuyandweeta Isaki mwanakashi kumusena wakalinga kwiitwa ayi Alani, uko kwakalinga kukala beshikamukowa bakwe Abulaamu.\nLabeka wakalinga kulibambite kusebensa cankusu kuteka maanshi akunwisha ngamela\nElyasa wakaya pantu pomwi abasebenshi bamwi bakwe Abulaamu. Wakalinga ngu mushinso ulaamfu abuumbi. Bakalinga kuyumwiite shakulya ashipo pa ngamela shili likumi. Ino Elyasa wakashiba buyani mwanakashi wakusalila Isaki? Elyasa abasebenshinyina ndyebakashika ku Alani, bakeemikana pamukalo mukwiinga Elyasa wakalinga kucishi ayi inga tapeendiwo ciindi cilaamfu bantu kusa mukuteka maanshi. Mpeeke wakapaila kuli Yehova ayi: ‘Na mwanakashi ngweshi nsenge maanshi ampe alimwi akupa ngamela shangu ayi shinwe, ntoshiba ayi ngomwasala kweebwa kuli Isaki.’\nLyalo Labeka wakesa kumukalo. Baibo ilaamba ayi wakalinga mubotu abuumbi. Elyasa ndyaakamusenga maanshi akunwa, Labeka wakaamba ayi: ‘Anaaya nkambo. Ntomupa maanshi ayi munwe alimwi angamela shanu ayi shinwe.’ Ono uciyeeyelebo! Ngamela shifwite nyotwa shilanwa maanshi aanji, aboobo Labeka wakabolelako shiindi shiinji kumukalo mukuteka maanshi. Sa wamubona Labeka papikica ubo mbwakalinga kusebensa cankusu?— Elyasa wakakankamana ubo Yehova mbwakakumbula mupailo wakwe.\nElyasa wakapa Labeka shipo shiinji shibotu abuumbi. Lyalo Labeka wakabwesa Elyasa abasebenshi bamwi ayi baye anguwe kuŋanda. Ndyebakashika, Elyasa wakabaambila Abulaamu ncaakamutuma alimwi a Yehova mbwakakumbula mupailo wakwe. Beshikamukowa bakwe Labeka bakakondwa ayi eebwe kuli Isaki.\nLabeka wakaya ku Kenani a Elyasa alimwi wakeebwa kuli Isakii\nOno sa utoyeeya ayi Labeka wakalinga kusuni kweebwa kuli Isaki?— Labeka wakashiba ayi Elyasa wakatumwa a Yehova. Ono beshikamukowa bakwe Labeka ndyebakamwiipusha na wakalinga kusuni kuya ku Kenani akweebwa kuli Isaki, Labeka wakakumbula ayi: ‘Ee, ndisuni kuya.’ Peenkapo, Labeka wakaya a Elyasa. Ndyebakashika ku Kenani, wakeebwa kuli Isaki.\nYehova wakapa coolwe Labeka, mukwiinga wakacita ncaakalinga kusuni Yehova. Ndyepakeenda myaaka iinji, Yesu wakashalilwa mumukowa wakwe Labeka! Bweenka mbuli Labeka, awebo Yehova ulaakukupa coolwe na koocita nshaasuni.\nIno Labeka wakalinga ngaani?\nIno ncinshi Abulaamu ncaatakalinga kusunini ayi Isaki eebe mwanakashi waku Kenani?\nIno Elyasa wakashiba buyani ayi Labeka ngomwanakashi wakalinga kweelete kweebwa kuli Isaki?\nIno ncinshi ncotweelete kucita kwaamba ayi tube anga ngu Labeka?


1 Bakorinto 6 | Bbaibbele Lili a Intaneti | Bbaibbele lya Busanduluzi Bwanyika Mpya\n6 Umwi akati kanu najisi kaambo kumweenzinyina, nkaambo nzi ncaunka kunkuta kubantu bataluleme, muciindi cakuunka kubasalali? 2 Naa sena tamuzyi kuti basalali bayooibeteka nyika? Alimwi ikuti naa nywebo muyooibeteka nyika, sena tamweeleli kubeteka tukani tuniini kapati? 3 Sena tamuzyi kuti tuyoobeteka bangelo? Aboobo sena tatweeleli kubeteka makani aamubuumi oobu? 4 Aboobo ikuti kamujisi makani aamubuumi oobu aaelede kubetekwa, sena mbantu basampaulwa mumbungano mbomubikka kuba babetesi? 5 Ndili mukwaamba boobu kutegwa ndimuusye nsoni. Sena masimpe kuti kunyina musongo naba omwe akati kanu uukonzya kubeteka makani akati kababunyina? 6 Muciindi caboobo, mukwesu utola munyina kunkuta, kubantu ibatasyomi! 7 Masimpe, ikutolana kunkuta nkomucita akati kanu kwaamba kuti mwazundwa kale cakumaninina. Nkaambo nzi muciindi caboobo ncomutalekeli buyo kuti mubisizyigwe ndinywe? Nkaambo nzi muciindi caboobo ncomutalekeli kuti nywebo lwanu muuninwe? 8 Pele muciindi caboobo, mulabisya akuunina, alimwi mbomucitila boobo mbanabokwanu. 9 Sena tamuzyi kuti bataluleme tabakabukoni Bwami bwa Leza? Mutalyeeni pe. Nobaba basibwaamu, nobaba basikukomba mituni, nobaba basimamambe, nobaba baalumi boonwa abaaluminyina, nobaba baalumi boona baaluminyina, 10 nobaba babbi, nobaba basyaacivwulemwangu, nobaba bakolwi, nobaba basimatusi, nobaba bafwumpi, tabakabukoni Bwami bwa Leza. 11 Lino oobo mbobakabede bamwi akati kanu. Pele mwakasanzyigwa, mwakasalazyigwa, akwaambwa kuti muli balulami muzyina lya Mwami wesu Jesu Kilisito amumuuya wa Leza wesu. 12 Zyintu zyoonse zilizumizyidwe kulindime; pele tazili zyintu zyoonse zili ampindu. Zyintu zyoonse zilizumizyidwe kulindime; pele tandikalekeli cintu cili coonse kundeendelezya. 13 Izyakulya zyakapangilwa da, alimwi da lyakapangilwa zyakulya; pele Leza uyoonyonyoona zyoonse zyobilo ida azyakulya. Lino mubili tauli wabwaamu pe, pele ngwa Mwami; alimwi Mwami ngomukamwini mubili. 14 Pele Leza wakamubusya Mwami alimwi andiswe uyootubusya kuzwa kulufwu kwiinda munguzu zyakwe. 15 Sena tamuzyi kuti mibili yanu nzizyo zya Kilisito? Aboobo sena ndibweze zizyo zya Kilisito akuziswaanganya kumukaintu muvwuule? Peepe! 16 Sena tamuzyi kuti ooyo uuliswaanganya kumukaintu muvwuule uba mubili omwe anguwe? Nkaambo Leza waamba kuti, “Aaba bobilo bayooba mubili omwe.” 17 Pele ooyo uuliswaanganya ku Mwami uba muuya omwe anguwe. 18 Amubutije bwaamu. Cibi cimbi cili coonse muntu ncanga wacita cili kunze aamubili wakwe, pele ooyo uucita bwaamu ubisizya mubili wakwe mwini. 19 Sena tamuzyi kuti mubili wanu nditempele lyamuuya uusalala ngomujisi kuzwa kuli Leza? Alimwi buumi mbomujisi tabuli bwanu nobeni pe, 20 nkaambo mwakaulwa acintu cidula. Aboobo ziyume zitete, amumulemeke Leza mumibili yanu nywebo nobantu.


Matayo 2 | Bbaibbele Lili a Intaneti | Bbaibbele lya Busanduluzi Bwanyika Mpya\n2 Naakazyalwa Jesu mu Betelehemu waku Judaya kumazuba aamwami Heloda, basikupandulula bweende bwanyenyeezi ibazwa Kujwe bakaboola ku Jelusalemu 2 akubuzya kuti: “Uli kuli ooyo wakazyalwa kali mwami waba Juda? Nkaambo twakabona nyenyeezi yakwe notwakali Kujwe, aboobo twaboolela kumufwugamina.” 3 Naakamvwa boobu, Mwami Heloda wakakopana ikubikkilizya abantu boonse bamu Jelusalemu. 4 Eelyo naakabunganya basilutwe babapaizi boonse abalembi, wakatalika kubabuzya nkwaakali kuyoozyalilwa Kilisito. 5 Bakamwiingula kuti: “Ku Betelehemu waku Judaya, nkaambo kwiinda mumusinsimi kulembedwe kuti: 6 ‘Yebo O Betelehemu wamucisi ca Juda toli munzi musyoonto akati kabeendelezi ba Juda, nkaambo mulinduwe muyoozwa mweendelezi uuyooembela bantu bangu bana Isilayeli.’” 7 Mpoonya Heloda wakabaita kumbali basikupandulula bweende bwanyenyeezi akubabuzya ciindi nyenyeezi noyakalibonya. 8 Eelyo naakabatuma kuya ku Betelehemu, wakabaambila kuti: “Kamuya mukamuyandaule mwana ooyu cakulomya, alimwi mwaakumujana muzyoondaambile kutegwa ambebo ndikaunke kuyoomufwugamina.” 9 Nobakamana kumuswiilila mwami, bakazumanana mulweendo lwabo, eelyo nyenyeezi njobakabona nobakali Kujwe yakaunka kumbele lyabo kusikila yaakwiima aawo mpaakabede mwana. 10 Nobakaibona nyenyeezi eeyo bakakondwa kapati. 11 Lino nobakanjila muŋanda bakamubona mwana kali a Maliya banyina, eelyo bakafwugama akumukotamina. Alimwi bakagusya lubono lwabo akumupa zipego zyangolida, atununkilizyo tutegwa libano amulo. 12 Pele akaambo kakuti bakacenjezyegwa a Leza muciloto kuti batapiluki kuli Heloda, bakajokela kucisi cokwabo anzila iimbi. 13 Nobakaunka, imungelo wa Jehova wakalibonya muciloto kuli Josefa akumwaambila kuti: “Buka, bweza mwana abanyina utijile ku Egepita, ukakkale okuya kusikila nkakwaambile kuti upiluke, nkaambo Heloda uyanda kutalika kuyandaula mwana kutegwa amujaye.” 14 Aboobo wakabuka masiku akubweza mwana abanyina akuunka ku Egepita, 15 mpoonya wakaakukkala okuya kusikila naakafwa Heloda. Eeci cakazuzikizya ceeco ncaakaamba Jehova kwiinda mumusinsimi wakwe naakati: “Kuzwa mu Egepita ndakaita mwanaangu.” 16 Lino Heloda naakabona kuti weenwa abasikupandulula bweende bwanyenyeezi, wakakalala kapati, mpoonya wakalailila kuti bana basankwa boonse mu Betelehemu amuzyooko zyanguwo zyoonse bajisi myaka yobilo akuyaansi bajaigwe kweelana aciindi basikupandulula bweende bwanyenyeezi ncobakamwaambilide kuti noyakalibonya nyenyeezi. 17 Eelyo akazuzikizyigwa aayo aakaambwa kwiinda mumusinsimi Jelemiya kuti: 18 “Ijwi lyakamvwugwa mu Lama, kulila akoomoka; ngu Lakele wakali kulila bana bakwe, alimwi tanaakali kuyanda kuumbulizyigwa, nkaambo bakaloba.” 19 Lino Heloda naakafwa, imungelo wa Jehova wakalibonya muciloto kuli Josefa mu Egepita 20 akumwaambila kuti: “Buka, bweza mwana abanyina uunke kucisi ca Isilayeli, nkaambo aabo bakali kuyandaula buumi bwamwana bakafwa.” 21 Aboobo wakabuka akubweza mwana abanyina akuunka kucisi ca Isilayeli. 22 Pele naakamvwa kuti Akelawo ngowakali mwami wakali kulela Judaya ikutali Heloda usyi, wakayoowa kuunka nkuko. Kunze lyaboobo, akaambo kakucenjezyegwa a Leza muciloto, wakaunka kucooko ca Galilaya 23 akukkala mumunzi uutegwa Nazaleta kutegwa azuzikizyigwe aayo aakaambwa kwiinda mubasinsimi kuti: “Uyootegwa muna Nazaleta.”


AMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Cibemba Croatian Czech Danish Dutch English Estonian Ewe Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Ossetian Polish Portuguese Portuguese (Portugal) Romanian Russian Samoan Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Ukrainian Uzbek Venda Vietnamese Xhosa Yoruba Zulu\nBwiinguzi bwamu BbaibbelePeepe, taliyiisyi njiisyo yakuti ‘wafwutulwa ciindi comwe, nkokuti wafwutukila limwi.’ Muntu iwafwutulwa kwiinda mukusyoma muli Jesu Kristo ulakonzya kulusweekelwa lusyomo oolo alimwi alufwutuko iluboola akaambo kakuba alusyomo oolo. Bbaibbele lyaamba kuti kuzumanana kuba alusyomo kuyandika kubeleka canguzu, ‘kululwanina.’ (Juda 3, 5) Banakristo bakusaanguna ibakamutambwide kale Kristo bakaambilwa kuti: “Amuzumanane kubelekela lufwutuko lwanu cakuyoowa akukankama.”—Bafilipi 2:12.\nTupango twamu Bbaibbele itutondezya kuti njiisyo yakuti ‘wafwutulwa ciindi comwe, nkokuti wafwutukila limwi’ njakubeja’\nBbaibbele lilatucenjezya kujatikizya kucita zibi zipati izikonzya kupa kuti muntu atanjili mu Bwami bwa Leza ((1 Bakorinto 6:9-11; Bagalatiya 5:19-21). Kucenjezya kuli boobo nokutagwasyi nokwakali kuti muntu afwutuka wafwutukila limwi. Muciindi caboobo, Bbaibbele litondezya kuti muntu iwakafwutulwa ulakonzya kulebwa akutalika kucita zibi zipati. Mucikozyanyo, lugwalo lwa Bahebrayo 10:26 lwaamba kuti: “Ikuti katucita cibi acaali notwamana kutambula luzyibo lwini-lwini lwakasimpe, kunyina cipaizyo cimbi cazibi cili coonse cicisyeede pe.”—Bahebrayo 6:4-6; 2 Petro 2:20-22.\nJesu wakakankaizya mbociyandika kuzumanana kuba alusyomo kwiinda mukupa cikozyanyo mwalo mwaakalikozyanisya kumusaansa mpoonya basikumutobela kumitabi yamusaansa ooyo. Bamwi akati kabo bakali kuyootondezya lusyomo mulinguwe kwiinda mumicelo naa mumicito yabo, pele mukuya kwaciindi bakali kuyakwaalilwa kucita boobo mpoonya ‘akukwezyulwa mbuli mutabi [uutazyali micelo]’ akusweekelwa lufwutuko lwabo. (Johane 15:1-6) Mwaapostolo Paulo wakabelesya cikozyanyo cikozyenye aceeci, kwiinda mukwaamba kuti Banakristo ibatakazumanani kusyomeka ‘bayookwezyulwa.”—Baroma 11:17-22.\nBanakristo balaililwa ‘kulangila.’ (Matayo 24:42; 25:13) Aabo iboona kumuuya, ambweni kwiinda mukucita “milimo yamudima” naa kwiinda mukutasungwaala kucita milimo Jesu njaakalailila, tabakafwutuki.—Baroma 13:11-13; Ciyubunuzyo 3:1-3.\nMagwalo manji atondezya kuti aabo ibakafwutulwa beelede kuliyumya cakusyomeka kusikila kumamanino. (Matayo 24:13; Bahebrayo 10:36; 12:2, 3; Ciyubunuzyo 2:10) Banakristo bamumwaanda wamyaka wakusaanguna bakakondwa nobakamvwa kuti basyominyina bakali kuliyumya mulusyomo lwabo. (1 Batesalonika 1:2, 3; 3 Johane 3, 4) Ikuti aabo ibataliyumyi bayoofwutulwa abalo, sena ncamaano kuti Bbaibbele kalikulwaizya kuliyumya cakusyomeka?\nMwaapostolo Paulo wakazyiba kuti lufwutuko lwakwe lwakalisyinizyide ciindi lufwu lwakwe nolwakaswena. (2 Timoteyo 4:6-8) Nokuba boobo, wakalizyi kuti tanaakali kukonzya kufwutuka ikuti wabisya. Wakalemba kuti: “Ndilaudinkaula mubili wangu akuweendelezya mbuli muzike, ikutegwa ndamana kukambaukila bamwi, mebo lwangu nditajanwi amulandu uuli woonse.”—1 Bakorinto 9:27; Bafilipi 3:12-14.\nSena Masimpe Kuti Inga Twamukkomanisya Leza?\nBwiinguzi bulajanika muzibalo izyaamba buumi bwa Jobu, Loti, alimwi Davida, boonse aaba bakalubizya kapati.\nIno Ncibi Cili Buti Citakonzyi Kulekelelwa?


Tito 3 | Bbaibbele Lili a Intaneti | Bbaibbele lya Busanduluzi Bwanyika Mpya\n3 Kozumanana kubayeezya kuti kabalibombya akuti kabazimvwida mfwulumende abaabo bajisi nguzu zyabweendelezi, kabali bantu balibambilide kucita mulimo mubotu uuli woonse, 2 batanoosampauli muntu uuli woonse, batabi basinkazi, pele kabanyoneka, kabatondezya kubomba moyo cakumaninina kubantu boonse. 3 Nkaambo notuba ndiswe aciindi cimwi twakali bafwubafwuba, bataswiilili, twakali kweenwa, twakali bazike bazisusi ziindene-indene akulikondelezya, twakali kucita zibi alimwi twakali amunyono, twakali kusesemya, alimwi twakali kusulana. 4 Nokuba boobo, iluzyalo lwa Mufwutuli wesu, Leza, alimwi aluyando ndwajisi kubantu nozyakatondezyegwa, 5 (ikutali akaambo kamilimo iiluleme njotwakacita, pele akaambo kaluse lwakwe mwini) wakatufwutula kwiinda mukusanzyigwa ooko ikwakatuleta kubuumi alimwi akwiinda mukutusandula kuba bantu bapya amuuya uusalala. 6 Wakatila muuya ooyu alindiswe camaanza obilo* kwiinda muli Jesu Kilisito Mufwutuli wesu, 7 ikutegwa twaakwaambwa kuti tuliluleme kwiinda muluzyalo lwayooyo, tukabe basikukona kweelana abulangizi bwabuumi butamani. 8 Majwi aaya alasyomeka, alimwi ndiyanda kuti lyoonse kosinizya kwaamba makani aaya, ikutegwa aabo ibamusyoma Leza babikkile maano kukuzumanana kucita milimo mibotu. Zyintu eezyi nzibotu alimwi zilabagwasya bantu. 9 Pele koikaka mibandi yakukazyanya yabufwubafwuba alimwi akuyandisya kuzyiba milongo yamazyalani akuzwangana alimwi akulwana kujatikizya Mulawo, nkaambo tazigwasyi alimwi nzyabuyo. 10 Alimwi kujatikizya muntu uukulwaizya njiisyo zyakubeja, komusosoloka wamana kumulaya ciindi comwe acabili; 11 mbwaanga ulizyi kuti muntu uuli boobo waleya munzila alimwi ulabisya, alimwi ulipa mulandu mwini. 12 Ndaakutuma Atema naa Tukiko kuboola kulinduwe, ukasoleke munzila iili yoonse kuboola kulindime ku Nikopoli, nkaambo nkundasala kuyookkala ciindi camupeyo. 13 Zena, walo ooyo uuzyi kabotu Mulawo, alimwi a Apolo ubabambile kabotu zyintu zyoonse nzyobayandika mulweendo lwabo. 14 Pele bantu besu abalo abaiye kuzumanana kucita milimo mibotu kuti kabajana nzyobabulide, kutegwa batabi bantu batazyali micelo. 15 Boonse mbotuli limwi balakwaanzya. Kondaanzyila boonse aabo ibatuyanda mulusyomo. Iluzyalo lwa Leza alube andinywe nyoonse.\n^ Naa, “cabuuya, imunji.”


Lemeka Buumi Abulowa Mbuli Mbwachita Leza (Incito 15:20) | Luyando LwaLeza\n‘Amukkale Kamuli Muluyando lwaLeza’\nBALA MU Acholi Afrikaans Albanian Altai American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cakchiquel (Central) Cambodian Catalan Cebuano Chavacano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Drehu Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Japanese Japanese Sign Language Jula Kabiye Kachin Kannada Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Laotian Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexican Sign Language Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Poqomchi' Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tankarana Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nUlabulemeka Na Buumi Mbuli Mbwachita Leza?\n1, 2. Nchiichili chipo chiyandikana loko chakazwa kuli Leza alimwi nkamboonzi nochiyandikana?\nMBULI zilenge zikonzya kutobelezya bube bwakwe, Ndeende wesu wakujulu wakatupa chipo chiyandikana loko chabuumi. (Matalikilo 1:27) Tulachilumba loko chipo eechi nkaambo chipa kuti tukonzye kuyeeyesesya atalaa malayilile aazwa muBbayibbele. Kwiinda mukwabelesya tulakonzya kusima kuzintu zyabukombi, tube bantu bayanda Jehova “abali amiyeeyo iyakaiisigwa kusala cibotu ecibi.”—BaHebrayo 5:14.\n2 Kuyeeyesesya atalaa malayilile aazwa muBbayibbele kulayandikana mazubaano nkaambo nyika yiindilila kubija alimwi tachikwe mulawu ukonzya kubelesegwa muzintu zichitika mubuumi. Luzibo lwabusilisi lutondeezya kuti makani aaya ngamasimpe, kapati atalaa misamu yabusilisi anzila zyakusilikwa kakubelesegwa bulowa. Aaya makani alayandikana kuli baabo bayanda kuswiilila Jehova. Nikuba boobo, kuti twaamvwisisisya malayilile aazwa muBbayibbele, tuyoosala munzila ipa kuti tukkutisikane alimwi tuyookkala katuli muluyando lwaLeza. (Tusimpi 2:6-11) Atulange-lange amwi malayilile ngitukonzya kubelesya.\nBUUMI ABULOWA ZILASALALA\n3, 4. Ino ndiilili aawo kusalala kwabulowa nikwakatalika kwaambuulwa muMagwalo, alimwi ngaali malayilile aakonzya kutugwasya mumakani aaya?\n3 Jehova wakayubununa kweendelana kuliwo aakati kakusalala kwabuumi abulowa, chiindi Kaini naakajaya Abelo. Leza wakaambila Kaini kuti: “Ma! Ijwi lyabulowa bwamwanike wako lilandikwiilila kuzwa muvu.” (Matalikilo 4:10) Mumeso aaJehova, bulowa bwaAbelo bwakali kwiiminina buumi bwakwe, bwakafwiinsigwa chalunya. Nkinkaako, bulowa bwaAbelo bwakali kukwiilila Leza kuti abweedezye.—BaHebrayo 12:24.\n4 Musulaa Zambangulwe lyachiindi chaNowa, Leza wakazumizya bantu kuti balye nyama kutali bulowa pe. Leza wakati: “Tamweelede kulya nyama antoomwe abuumi bwayo, nkokuti bulowa bwayo. Ncobeni bulowa bwanu, bulowa bwabuumi bwanu, njobuyandaula.” (Matalikilo 9:4, 5) Ambulisunu, mulawu ooyu tuchiwutobela nkaambo tuli bazukulu baNowa. Mulawu ooyu utondeezya kuti majwi aaJehova ngakaambila Kaini ngachoonzyo aakuti, buumi bwazilenge zyoonse bwiimininwaa bulowa. Mulawu ooyu utondeezya kuti Jehova, Kasensa kabuumi, uyoobeteka bantu boonse batalemeki buumi abulowa.—Intembauzyo 36:9.\n5, 6. Mulawu waMusa wakatondeezya biyeni kuti bulowa bulasalala akuti bulayandikana? (Langa kabbokesi “ Lemeka Buumi Bwabanyama.”)\n5 Twaambo ootu tubili twamasimpe, twakatondeezegwa muMulawu waMusa. Lugwalo lwa Levitiko 17:10, 11 lwaamba kuti: “Kufumbwa muntu . . . uulya bulowa, njoomulwisya oyo muntu uulya bulowa, njoomutanda muciinga cakwe. Nkaambo mubulowa mobubede buumi bwanyama, alimwi mbombubo mbondimupede acipaililo kuti bumanye milandu yanu, nkaambo bulowa mbobumanya milandu nkaambo kabuumi.” *—Langa kabbokesi katii, “ Manguzu Aabulowa Aakumaninsya Mulandu.”\nMANGUZU AABULOWA AAKUMANINSYA MULANDU\nMujwi lyaLeza, bulowa buleelene abuumi. Muchiindi chamaIsrayeli, mubusena bwakuti muntu abetekwe akaambo kakutyola milawu yaJehova, sikubisya wakeelede kutuula chipayizyo chamunyama kuchipayililo chaLeza. (Levitiko 4:27-31) Chituuzyo eechi, chakalikukonzya kuvumba zibi zyakwe pesi kwachiindi chifwiifwi.\nMbuli mbulibelesedwe muBbayibbele bbala lyakuti “kumanya” lipa muzeezo “wakuvumba” mbuli chivunikisyo mbochivunika mpucheelela. Nikuba boobo, taakwe munyama wakali kukonzya “kuvumba” naa kumana zibi zyabantu munzila iimaninide. Zituuzyo zyabanyama zyakali kuchitwa zyakali kwiiminina chituuzyo chimaninide chakali kuyoopegwa.—BaHebrayo 10:1, 4.\nChituuzyo eechi chakapegwa “nkaambo Jesu Kristo wakatuula mubili wakwe lweendo lomwe luzutu.” (BaHebrayo 10:10) Buumi bwaJesu bumaninide bwiimininwa “abulowa buyandisi mbuli bwamwana mbelele uutajisi akampenda nanka kabala,” bwakaleelene abuumi bwakasowegwaa Adamu. (1 Petro 1:19) Nkinkaako, munzila eeyi iibotezya ayaluyando, bululami bwakatondeezegwa alimwi twakajana “lununuko lutamani.”—BaHebrayo 9:11, 12; Johane 3:16; Ciyubunuzyo 7:14.\n6 Ikuti bulowa bwamunyama wajeegwa teebwabelesegwa kukutuula kuchipayililo, bwakeelede kutilwaansi. Nkinkaako, munzila yakukozyanisya, buumi bunooli bwabweedezegwa kuli Munaabo. (Deuteronomo 12:16; Ezekiele 18:4) Nikuba boobo, maIsrayeli taakeelede kwiindilila mukweezya kugwisya bulowa munyama njibakali kuyanda kulya. Ikuti munyama wajayigwa akugwisigwa bulowa munzila yeelede, muIsrayeli wakali kukonzya kulya nyama yawo kaangunukide mbukunga unooli watondeezya kulemeka Sikupa Buumi.\n7. Davida wakatondeezya biyeni kuti ulakulemeka kusalala kwabulowa?\n7 Davida, “mwaalumi wakumoyo [waLeza]” waakamvwisisisya malayilile akali kusololela munkani yabulowa. (Incito 13:22) Chimwi chiindi naakalanyota, baalumi batatu mbaakali kwendaabo bakanjila changuzu muli umwi muunzi wabasinkondonyina alimwi bakakumutekela maanzi kuzwa kuchikala. Davida wakachita biyeni? Wakabuzya kuti, “Sa ndakonzya kunywa bulowa bwabantu aba ibakeenda cakutayoowa kufwa?” Davida wakabona maanzi aaya mbuli bulowa bwabaalumi aabo. Nkinkaako, nikuba kuti wakalaanyota, “wakaatila ansi buyo kuli Jehova.”—2 Samuele 23:15-17.\n8, 9. Maboneno aaLeza atalaa buumi abulowa akachincha na chiindi nikwakatalika mbungano yachiKristu? Pandulula.\n8 Nikwakiinda myaaka iili 2 400 Nowa kaali wapegwa mulawu, alimwi kakuli kwiinda myaaka iili 1 500 kakuli kwapangwa chizuminano chaMulawu, Jehova wakasololela kabunga keendelezya kamaKristu aakusaanguna kulemba kuti: “Kwakabotela Muuya Uusalala, aswebo, kuti tutamubikili mukuli mulemu uuinda ezi izyeelede, zyakuti mulikasye kulya izipailwa mizimo akubulowa, akulizisinwa, akumamambi.”—Incito 15:28, 29.\n9 Chilaantanganana kuti kabunga keendelezya kachiindi, kakamvwisisisya kuti bulowa bulasalala akuti kutabubelesya kabotu kuli mbuli kukomba mituni naa kuchita bumambi. Mazubaano, maKristu aachoonzyo alawuzumina mulawu ooyu. Akaambo kakuti abelesya malayilile aazwa muBbayibbele chiindi naasala kujatikizya kubelesegwa kwabulowa, alamubotezya kaka Jehova.\nKUBELESEGWA KWABULOWA MUBUSILISI\nKujana ndamupandulwida biyeni musilisi kujatikizya mbondisala kumakani akubikkwa tupaanzi twabulowa?\n10, 11. (a) Bakamboni baJehova bakubona biyeni kubikkwa bulowa naa chimwi chazipaanzi zyone zyabulowa? (b) Nziizili zyiimo aawo maKristu mpakonzya kubaa maboneno aasiyene?\n10 Bakamboni baJehova balamvwisisisya kuti “ikulikasya . . . kubulolwa” kwaamba kutazumina kubikkwa bulowa, kugwisya bulowa kuti bukabelesegwe abamwi bantu naa kubamba bulowa bwabo kuti bukabelesegwe muchiindi chiza. Akaambo kakulemeka milawu yaLeza, tabazumini pe kubikkwa zipaanzi zyabulowa zili mbuli maseelo aasalala (red cells), maseelo aatuba (white cells), plasma ama platelets.\n11 Mazubaano, zipaanzi eezi zyabulowa zilaanzanisigwa mukuba tupaanzi tuniini tukonzya kubelesegwa munzila zisiyene-siyene. Ino muKristu weelede kuzumina na kubikkwa tupaanzi ootu? Uyootubona mbuli “bulowa” na? Muntu umwi awumwi weelede kulisalila kumakani aaya. Alubo, malayilile aaya alabeleka muli zimwi nzila zyabusilisi kakubelesegwa bulowa bwamuntu uusilikwa, kutali kubelesya bulowa bwakwe bubambidwe kale. Nzila eezi ziswaanizya hemodialysis, hemodilution, a cell salvage.—Langa Makani Aakuyungizya “Tupaanzi Twabulowa Anzila Zyakwaandulwa.”\n12. Tweelede kwabona biyeni makani aamanjezeezya?\n12 Ino Jehova takwe ndaba na akusala kwamuntu umwi awumwi? Ulaandaba, nkaambo ulazibikkila maanu nzituyeeya anzituyandisya mumoyo. (Bala Tusimpi 17:3; 24:12.) Nkinkaako, musulaa kukomba katuyanduula busolozi bwanzila yabusilisi njituyanda, tweelede kuswiilila nzitubuzigwaa manjezeezya eesu aayiisidwe aaBbayibbele. (BaRoma 14:2, 22, 23) Nikuba boobo, bamwi tabeelede kutusinikizya kuchita nzibazumizigwaa manjezeezya aabo alimwi tatweelede kubabuzya kuti, “Niinzi nzuwali kuyoochita nikuli nduwe uuli muchiimo changu?” Muzyiimo zili boobu, muKristu weelede “kunyampula mukuli wakwe.” *—BaGalatiya 6:5; BaRoma 14:12; Langa kabbokesi katii, “ Ndibona Bulowa Mbuli Chintu Chisalala Na?”\nNDIBONA BULOWA MBULI CHINTU CHISALALA NA?\nNjiisyo: ‘Amulikasye . . . kubulowa.’—Incito 15:20.\nImwi mibuzyo njuweelede kulibuzya\nKujana ndakupandulula biyeni kusiyana kuliko aakati kazipaanzi zyone zyabulowa atupaanzi tuniini twabulowa? *\nNkamboonzi nondeelede kulisalila kuzumina naa kukaka kubikkwa tupaanzi tuniini twabulowa naa kubelesya zimwi nzila zyabusilisi kakubelesegwa bulowa bwangu?—BaRoma 12:2; BaGalatiya 6:5.\nKujana ndamupandulwida biyeni musilisi wangu kaambo kandipa kuzumina naa kukaka kubikkwa tupaanzi tuniini twabulowa?—Tusimpi 13:16.\nMILAWU YAJEHOVA ITONDEEZYA KUTI NGUNDEENDE ULAALUYANDO\n13. Milawu amalayilile aaJehova zitondeezya kuti muntu ulibiyeni? Kozyanisya.\n13 Milawu azyeelelo zijanika muBbayibbele zitondeezya kuti Jehova nguSikupa Milawu alimwi nguNdeende ulaaluyando alubo ulaandaba abuumi bwabana bakwe. (Intembauzyo 19:7-11) Nikuba kuti mulawu ‘wakulikasya . . . kubulowa’ teewakapegwa mbuli busolozi bwabusilisi pesi ulakonzya kutugwasya munkani yakubikkwa bulowa. (Incito 15:20) Aboobo, mazubaano basilisi biingi babona kusilika kabatabelesyi bulowa mbuli “nziila iyinda zyoonse.” KumaKristu aachoonzyo, nzila eezi zyabusilisi zitondeezya busongo bwaJehova buteeli aluyando lwakwe.—Bala Isaya 55:9; Johane 14:21, 23.\n14, 15. (a) Njiili milawu yakali kutondeezya kuti Leza ulabayanda bantu bakwe? (b) Kujana waabelesya biyeni malayilile aakulikwabilila mumapenzi?\n14 Kubaandaba abuumi bwabantu bakwe kwakatondeezegwa mumilawu njakapa maIsrayeli aachiindi. Muchikozyano, wakalayilila kuti maanda aamaIsrayeli abikkwe chitabililo aakaluli kuti balikwabilile kumapenzi aakonzya kuchitika, nkaambo aatululi ootu kwakali kuchitilwa milimu myiingi. (Deuteronomo 22:8; 1 Samuele 9:25, 26; Nehemiya 8:16; Incito 10:9) Alubo, Leza wakabalayilila kuti balanganye basune bayasa. (Kulonga 21:28, 29) Kutatobelezya zyeelelo eezi kwakali kutondeezya kutalemeka buumi bwabamwi alimwi zyakali kukonzya kupa kuti muntu abaa mulandu wabulowa.\n15 Kujana waabelesya biyeni malayilile aabeleka mumilawu eeyi? Yeeya atalaa moota yako, nzila njoyiyenzyaayo, banyama mbuvubide, muunzi wako, nkobelekela azintu nzusala muli zyakulikondelezya. Muli zimwi nyika, bantu biingi balafwa akaambo kamapenzi, ikapati bachikomena nkaambo bachita zintu kabatabikkili maanu. Nikuba boobo, bachikomena bayanda kukkala kabali muluyando lwaLeza babona buumi mbuli chintu chiyandikana alimwi tabayandi kulikondelezyaa zintu zipa kuti banjile mumapenzi. Tabayeeyi kuti tabakonzyi kunjila mumapenzi nkaambo bachikula. Kunze lyaboobo, balabotelwa mubuumi akaambo kakuti batantamuka zintu zibi.—Mukambausi 11:9, 10.\n16. Ngaali malayilile aabeleka kujatikizya kugwisya da? (Langa makani aali munsi.)\n16 Nikuba buumi bwamwana uutanazyalwa bulayandikana mumeso aaLeza. Kuchiindi chamaIsrayeli, ikuti umwi muntu wachisa mwanakazi ulaada chakuti mwanakazi ooyo wafwa naa mwanaakwe, Leza wakali kubona muntu ooyo mbuli mujayi, alimwi wakeelede kubbadala “buumi kubuumi.” * (Bala Kulonga 21:22, 23.) Lino yeeya kuti Jehova ulimvwa biyeni naabona bantu bagwisya mada munyaka amunyaka, akaambo kakuyanda kulikondelezya naa kutalijata kabotu.\n17. Kujana wamuumbulizya biyeni muntu wakagwisya da katanayiiya atalaa zyeelelo zyaJehova?\n17 Kujana twatyeni atalaa mwanakazi wakagwisizye da katanaziba kasimpe kazwa muBbayibbele? Kujana Leza waleka na kumutondeezya luzyalo? Peepe! Nkaambo Jehova ulamulekelela muntu weempwa kazizwaansi aamoyo kwiinda mubulowa bwaJesu. (Intembauzyo 103:8-14; BaEfeso 1:7) Jesu lwakwe wakati: “Nsizide kwiita baluleme, pele bacita zibi, kuti basanduke.”—Luka 5:32.\n18. Bbayibbele lyaamba kuti niinzi chipa kuti bantu batile bulowa?\n18 Jehova uyanda kuti tutachisi bamwi akuti tugwisye lusulo mumyoyo yesu, lukonzya kupa kuti tutile bulowa. Mwaapostolo Johane wakalemba kuti: “Kufumbwa muntu uusula mweenzinyina mujayi.” (1 Johane 3:15) Muntu uuli boobo, tamusulayiki luzutu mweenzinyina pesi uyanda kuti afwe biya. Lusulo lwakwe lukakonzya kumupa kuti abejelezye mweenzinyina, zyakuti kuti zyaba zyachoonzyo eezyo nzyaliikwaamba, ooyo muntu uliikubejelezegwa ulakonzya kubetekwaa Leza. (Levitiko 19:16; Deuteronomo 19:18-21; Matayo 5:22) Eelyo kaka, chilayandika kuti tugwisye zintu zibi mumyoyo yesu kuti zitakkalilili!—Jakobo 1:14, 15; 4:1-3.\n19. Muntu uuzulwidwaa malayilile aazwa muBbayibbele waabona biyeni magwalo aali mbuli Intembauzyo 11:5 a BaFilipi 4:8, 9?\n19 Aabo balemeka buumi mbuli mbwabulemeka Jehova abayanda kukkala kabali muluyando lwakwe tabalwani pe. Lugwalo lwa Intembauzyo 11:5 lwaamba kuti: “Moyo wakwe ulisulide basikufumpa.” Makani aaya taawambi buyo atalaa bube bwaLeza luzutu pesi malayilile akonzya kutusololela mubuumi. Apa kuti aabo bayanda Leza batantamuke kufumbwa zyakulikondelezya zijatikizya kulwana. Majwi aakuti “luumuno lwa Leza,” apa kuti babelesi bakwe babaa miyeeyo yakubaa luyando, yakuchita zintu zili kabotu ayakuchita zintu zilumbayizika alimwi zipa kuti kube luumuno.—Bala BaFilipi 4:8, 9.\nTANTAMUKA MBUNGANO ZILAAMULANDU WABULOWA\n20-22. MaKristu ayibona biyeni nyika, alimwi nkamboonzi?\n20 Mumeso aaLeza, nyika yoonse yaSaatani ilaamulandu wabulowa. Zyatwaambo twachisi, eezyo zikozyanisigwaa munyama ulaalunya muBbayibbele, zyajaya bantu biingi kuswa anizya ababelesi baJehova. (Daniele 8:3, 4, 20-22; Ciyubunuzyo 13:1, 2, 7, 8) Bamabbizinesi abazyasayensi baliikubelekelaamwi abeendelezi bali mbuli munyama ulaamanguzu mukupanga zilwanyo zijaya chalunya, kabaliikujana mali nyiingi kuzwa mulinzizyo. Chilaantangana kuti “nyika yoonse ikede muzibi”!—1 Johane 5:19.\n21 Akaambo kakuti batobeli baJesu ‘tabali bayeeyi nyika,’ nkinkaako tabatoli lubazu mutwaambo twachisi naa munkondo alimwi batantamuka mukuba amulandu wabulowa kubantu boonse. * (Johane 15:19; 17:16) Batobelezya Kristu kwiinda mukutatondeezya lunya kuli baabo babapenzya. Kunze lyaboobo, batondeezya luyando kuli basinkondonyina alimwi balabakombela.—Matayo 5:44; BaRoma 12:17-21.\n22 Kwiinda zyoonse, maKristu aachoonzyo taliswaanizyi pe ‘aBabuloni Mupati,’ bukombi bwakubeja alimwi bulaamulandu mupati wakutila bulowa munyika yoonse. Bbayibbele lyaamba kuti “Muli nguwe mwakajanwa bulowa bwabasinsimi abwabasalali abulowa bwabantu boonse ibakajaigwa ansi.” Nkinkaako tuchenjezegwa kuti: “Kamuzwa mulinguwe nobantu bangu.”—Ciyubunuzyo 17:6; 18:2, 4, 24.\n23. Kuzwa muBabuloni Mupati kwaambaanzi?\n23 Kuzwa muBabuloni Mupati takwaambi kugwisya zina lyako muchikombelo chakubeja luzutu. Kuswaanizya kusula michito mibi iisumpula bukombi bwakubeja, iili mbuli kutalijata kabotu, kutola lubazu mutwaambo twachisi akuyandisya buvubi. (Bala Intembauzyo 97:10; Ciyubunuzyo 18:7, 9, 11-17) Masimpe, michito eeyi isololela kukutila bulowa!\n24, 25. (a) Niinzi chipa kuti Leza amufwide luzyalo muntu ulaamulandu wabulowa weempwa? (b) Eezi zituyeezya atalaa mabambe aali aachiindi?\n24 Katutanaba bakombi bachoonzyo, toonse twakali kujatikizigwa mukusumpula bweende bwaSaatani alimwi twakalaa mulandu wakutila bulowa. Nikuba boobo, akaambo kakuti twakachincha buumi bwesu akubaa lusyomo kuchinunuzyo chaKristu, mpawo twakaaba buumi bwesu kuli Leza, eezi zyakapa kuti Leza atufwide luzyalo alimwi atukwabilile kuzintu zikonzya kunyongania buzolwani bwesu anguwe. (Incito 3:19) Lukwabililo oolu lutuyeezya atalaa madolopo aakuyubila aachiindi.—Myeelwe 35:11-15; Deuteronomo 21:1-9.\n25 Mabambe aaya akali kubeleka biyeni? Ikuti muIsrayeli wajaya muntu katakanzide, wakeelede kuchijila kumadolopo aakuyubila. Ikuti babetesi balanga-langa mulandu wakwe, sikujaya wakeelede kukkala kudolopo lyakuyubila kusikila mupayizi mupati naafwa. Aboobo, unooli waangunuka kukkala kufumbwa nkwayanda. Eelyo kaka, eechi nchikozyano chilikabotu chaluzyalo lwaLeza achakutondeezya mbobuyandikana buumi bwabantu! Mazubaano, madolopo aamayubilo aachiindi ayimininwaa chipo nchitwakapegwaa Leza, chachinunuzyo chaKristu chitukwabilila kuzwa kulufu akukutyola mulawu waLeza uujatikizya mbobuyandika buumi abulowa. Ulachilemeka na chipo eechi? Kujana watondeezya biyeni kuti ulachilemeka? Imwi nzila njakutamba bantu kuti batambule lukwabililo luzwa kuli Leza, mbwanga “mapenzi mapati” abaafwiifwi.—Matayo 24:21; 2 BaKorinto 6:1, 2.\nLEMEKA BUUMI KWIINDA MUKUKAMBAWUKA MULUMBE WABWAMI\n26-28. Muliili nzila bukkale bwesu nchobukozyenie abwamusinsimi Ezekiele, alimwi kujana twakkala biyeni katuli muluyando lwaLeza?\n26 Mazubaano, bukkale bwabantu baLeza bukozyania aabukkale bwamusinsimi wansiku Ezekiele, wakalayililwaa Jehova kuti abeleke kali mulindizi mumuunzi wamaIsrayeli. Leza wakaamba kuti: “Uyooswiilila majwi aakumulomo wangu, lino uleelede kubacenjezya muzina lyangu.” Nikuli Ezekiele wakaawubaansya majwi aaya, wakali kuyobaa mulandu wabulowa kulibaabo bakali kuzoofwa chiindi muunzi waJerusalemu niwakali kuyoonyonyoonwa. (Ezekiele 33:7-9) Pesi, Ezekiele wakaswiilila alimwi takabaa mulandu wabulowa.\n27 Tulikupona mumazuba aakumamanino aanyika yaSaatani. Nkinkaako, Bakamboni baJehova bakubona mbuli mulawu alimwi mbuli chilongezyo kwaambilizya atalaa ‘buzuba bwaLeza bwakuliya inkoto’ akukambawuka atalaa mulumbe waBwaami. (Isaya 61:2; Matayo 24:14) Ulikubeleka chabusungu na mumulimu ooyu uyandikana loko? Mwaapostolo Paulo wakachita mulimu wakukambawuka chabusungu. Nkinkaako, wakaamba kuti: “Ndasalala kubulowa bwabantu boonse, nkaambo nsikasiside cintu pe, ndakamwaambila luyando loonse lwa-Leza.” (Incito 20:26, 27) Eechi nchikozyano chibotu loko nchitweelede kutobelezya!\n28 Masimpe, kuti tukkale katuli muluyando lwaLeza tweelede kuchita zyiinda kubona buumi abulowa mbuli mbwazibona Jehova. Kuyungizya waawo, tweelede kukkala katusalala kumeso aakwe mbuli mbotutakabone muchaandano chitobela.\n^ par 5 Kujatikizya majwi aaLeza aakuti, “mubulowa mobubede buumi bwanyama,” kabbuku kategwa Scientific American kakati: “Katutakozyanisyi pe, makani aaya ngamasimpe nkaambo maseelo oonse aabulowa alayandikana kuti kube buumi.”\n^ par 12 Langa Awake! yamu August 2006, peeji 3-12, yakapupululwa aaBakamboni baJehova.\n^ par 16 Basikupandulula malembe amuBbayibbele baamba kuti majwi aachiHebrayo aali mulugwalo lwaKulonga 21:23, atondeezya kuti, “teechakali kukonzeka pe kuti kuchisigwe mwanakazi alikke.” Alubo ziba kuti Bbayibbele talyaambi kuti Jehova wakali kulanga minyaka yamwana uuchili mwida chiindi nabeteka.\n^ par 21 Langa Chaandano 5 chili mubbuku eeli chitii “Mbotukonzya Kulyandaanyaa Nyika.”\n^ par 70 Kuti ujane makani miingi langa Makani Aakuyungizya “Tupaanzi Twabulowa Anzila Zyakwaandulwa.”\nLEMEKA BUUMI BWABANYAMA\nNikuba kuti Jehova ulatuzumizya kuti tujaye banyama kuti tujane nyama yakulya azyakuzwaata naa kuti tulikwabilile kumapenzi, tatweelede kuchita chijaye-jaye pe. (Matalikilo 3:21; 9:3) Tatuyandi kuba mbuli muvwimi ulaalunya, Nimrodi wakali kujaya banyama kayanda kulikondelezya. (Matalikilo 10:9) Kunze lyaboobo, tweelede kutobelezya Jehova ulaandaba abanyama boonse nikuba tuyuni tuniini loko.—Jona 4:11; Matayo 10:29.\nKubaandaba kwaLeza kwakatondeezegwa mumulawu waMusa. (Kulonga 23:4, 5, 12; Deuteronomo 22:10; 25:4) Kweendelana amulawu ooyu lugwalo lwa Tusimpi 12:10 lwaamba kuti: “Muntu uululeme ulalela kabotu banyama bakwe, pele basizibi, luzyalo lwabo mbukali.” Lino-lino basizibi anzila zyabo bayoonyonyoonwa.\nCHAANDANO 1 “Oku Nkokuyanda Leza”\nCHAANDANO 2 Kujana Wachita Biyeni Kuti Ukkale kulaa Manjezeezya Aalikabotu?\nCHAANDANO 3 Yanda Aabo Bayandwaa Leza\nCHAANDANO 4 Nkamboonzi Nitweelede Kulemeka Beendelezi?\nCHAANDANO 5 Mbotukonzya Kulyandaanyaa Nyika\nCHAANDANO 6 Mbotukonzya Kusala Zyakulikondelezya Zili Kabotu\nCHAANDANO 7 Ulabulemeka Na Buumi Mbuli Mbwachita Leza?\nCHAANDANO 8 Leza Uyanda Bantu Basalala\nCHAANDANO 9 “Amucije Bwaamu”\nCHAANDANO 10 Lukwakatano Nchipo Chizwa Kuli Leza Siluyando\nCHAANDANO 11 “Kukwatana Kabakulemeka Boonse”\nCHAANDANO 12 Amwaambuule “Majwi Aaelede Aakonzya Kuyaka”\nCHAANDANO 13 Mapobwe Aasesemya Leza\nCHAANDANO 14 Kosyomeka Muzintu Zyoonse\nCHAANDANO 15 Botelelwa Mulimu Ngubeleka Changuzu\nCHAANDANO 16 Amumukazye Diabolosi Ameeneno Aakwe\nCHAANDANO 17 “Amuliyake Mulusyomo Lwanu Lusalala Cakwiinda”\nMAKANI AAKUYUNGIZYA Mbotukonzya Kukkalaa Muntu Wakagwisigwa Mumbungano\nMAKANI AAKUYUNGIZYA Ndiilili Nikweelela Kuzwaata Ngwaani naa Kwaanga Nduku alimwi Nkamboonzi?\nMAKANI AAKUYUNGIZYA Kusalutila Fuleegi, Kuvota Amulimu Uutali Wabusilumamba\nMAKANI AAKUYUNGIZYA Tupaanzi Twabulowa Anzila Zyakwaandulwa\nMAKANI AAKUYUNGIZYA Mbokonzya Kuzunda Chiyanza Chakusanaa Zizo Zyamubili Zyakuzyazya\nMAKANI AAKUYUNGIZYA Maboneno AaBbayibbele atalaa Kulekana Akwaanzaana\nMAKANI AAKUYUNGIZYA Kwaambuuzyania Kuli Kabotu kuti Kwaba Kutamvwanana Mubbizinesi\nText Sala naa uyanda kukkopa zyakamwayigwa zilekkodedwe ‘Amukkale Kamuli Muluyando lwaLeza’


Amukkale Muluyando lwa Leza (Juda 20, 21)\nMbomukonzya Kukkala Muluyando lwa Leza\nAMUBALE MU Afrikaans Alur Amharic Bassa (Cameroon) Batak (Karo) Belize Kriol Boulou Cebuano Chichewa Chin (Hakha) Chin (Tiddim) Chitonga Chitonga (Zimbabwe) Chitumbuka Chiyao Chokwe Cibemba Cinyanja Colombian Sign Language Cuban Sign Language Danish Douala Dutch English Ewe Fijian Fon French Ga German Greek Guarani Gun Haitian Creole Herero Hiligaynon Hindi Hungarian Iloko Indian Sign Language Indonesian Irish Javanese Jula Kabiye Kabuverdianu Karen (S'gaw) Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Krio Kwanyama Kyangonde Lhukonzo Lingala Luganda Luvale Malay Malayalam Mambwe-Lungu Mbunda Mongolian Moore Myanmar Ndebele Ndebele (Zimbabwe) Nepali Ngangela Nias Norwegian Nyaneka Okpe Otetela Pangasinan Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Samoan Sango Sena Sepedi Sesotho (South Africa) Seychelles Creole Sidama Silozi Sinhala Spanish Spanish Sign Language Sunda Swahili Swahili (Congo) Swedish Tagalog Tamil Thai Tigrinya Tok Pisin Tongan Tshiluba Tuvaluan Ukrainian Uruund Vietnamese Wayuunaiki Wolaita Zande\nAmukkale Muluyando lwa Leza\n‘Amuliyake nobeni aantalisyo yalusyomo lwanu lusalalisya . . . Amuzumanane kukkala muluyando lwa Leza.’—JUDA 20, 21.\n1, 2. Ncinzi ncotukonzya kucita kutegwa tuzumanane kukkala muluyando lwa Leza?\nTOONSE tulayanda kuba bayumu alimwi akupona buumi buli kabotu. Aboobo tulasola kulya zyakulya zili kabotu, kunyanyaasya mubili alimwi akuubikkila maano mubili wesu. Nokuba kuti eeci ciyandika kubeleka canguzu, kumamanino cilatugwasya, aboobo tweelede kuzumanana kucita oobo. Pele alimwi tweelede kuba bayumu akupona kabotu munzila aimbi.\n2 Nokuba kuti twakapanga kale ntalisyo mbotu yakumuzyiba Jehova, tweelede kuzumanana kuyumya cilongwe cesu anguwe. Ciindi Juda naakakulwaizya Banakristo kuti, ‘Amuzumanane kukkala muluyando lwa Leza,’ wakabapandulwida mbobakali kukonzya kucita oobo. Wakabaambila kuti: “Amuliyake nobeni aantalisyo yalusyomo lwanu lusalalisya.” (Juda 20, 21) Aboobo, mbuti mbotukonzya kuba alusyomo luyumu?\nAMUZUMANANE KUYUMYA LUSYOMO LWANU\n3-5. (a) Ino Saatani uyanda kuti kamuzibona buti zyeelelo zya Jehova? (b) Ino mulimvwa buti kujatikizya milawo anjiisyo zya Jehova?\n3 Cilayandika kapati kuti nywebo kumugama musinizye kuti nzila zya Jehova lyoonse zili kabotu. Saatani uyanda kumupa kuyeeya kuti zyeelelo zya Leza zilakatazya kutobela akuti mulakonzya kujana lukkomano ikuti kamulisalila ciluzi acitaluzi. Kuzwa kaindi mumuunda wa Edeni, Saatani wali kusola kupa bantu kuyeeya munzila eeyi. (Matalikilo 3:1-6) Alimwi wazumanana kucita oobo naaba mazuba aano.\n4 Sena Saatani uliluzi? Sena zyeelelo zya Jehova zilakatazya kapati kutobela? Peepe. Atwaambe kuti muyabweendeenda mupaaki iiboneka kabotu. Kumane mwabona lukwakwa naa lubaya lulamfwu lumusinkila kuti mutanjili mubusena bumwi. Ambweni mulakonzya kulibuzya kuti, ‘Ino nkaambo nzi ncobakabikkila lukwakwa oolu?’ Mpoonya nomuciyeeya boobo, mwamvwa kulila kwasyuumbwa mukati kalukwakwa. Ino mulalimvwa buti lino kujatikizya lukwakwa? Mulalumba akaambo kakuti bakabikka lukwakwa kutegwa mukwabililwe! Njiisyo zya Jehova zili mbuli lukwakwa oolo, mpoonya Diabolosi uli mbuli syuumbwa. Ijwi lya Leza litucenjezya kuti: “Amulibatamike, amupakamane! Sinkondonyoko, Diabolosi, uyaabweendeenda mbuli syuumbwa wabutambo uuvwuluma, uyandaula muntu ngwatiimene buumbulu.”—1 Petro 5:8.\n5 Jehova uyanda kuti katupona buumi bwiinda kubota. Tayandi kuti Saatani atucenge. Nkakaambo kaako watupa milawo anjiisyo kutegwa atukwabilile akuti katukkomene. (Baefeso 6:11) Jakobo wakalemba kuti: “Ooyo uulangisisya mumulawo uulondokede uuleta lwaanguluko alimwi uuzumanana mulinguwo . . . unookkomene muzintu nzyacita.”—Jakobo 1:25.\n6. Mbuti mbotukonzya kusinizya kuti nzila zya Leza nzibotu kwiinda?\n6 Ikuti naa twabutobela busolozi bwa Jehova, buumi bwesu bulabota alimwi cilongwe cesu anguwe cilayuma kapati. Mucikozyanyo, tulagwasyigwa ciindi notukuzumina kutamba kwakwe kwakuti katupaila kulinguwe lyoonse. (Matayo 6:5-8; 1 Batesalonika 5:17) Tulakkomana ciindi notutobela malailile aakwe aakuti katuswaangana kutegwa tumukombe akukulwaizyanya umwi amweenzyinyina alimwi anotutola lubazu mumulimo wakukambauka akuyiisya. (Matayo 28:19, 20; Bagalatiya 6:2; Bahebrayo 10:24, 25) Ciindi notuyeeya mbotwagwasyigwa azintu eezyi, eeci cilatugwasya kuzumanana kuyumya lusyomo lwesu alimwi tuyoosinizya masimpe kuti nzila zya Jehova nzibotu kwiinda.\n7, 8. Ino ncinzi cikonzya kutugwasya kutalibilika amasunko ngotukonzya kujana kumbele?\n7 Tulakonzya kulibilika kuti ambweni kumbele lusyomo lwesu luyoosunkwa kapati cakuti inga twakwaalilwa kuliyumya. Ikuti mwalimvwa boobo, amuyeeye majwi aa Jehova aakuti: “Mebo, nde Jehova ndime Leza wako, ndime ndikuyiisya kuti ugwasyigwe, uukusololela munzila moyelede kweendela. Eelo kaka inga cabota kuti waiswiilila milawo yangu! Aboobo luumuno lwako inga lwaba mbuli mulonga abululami bwako mbuli mayuwe aamulwizi.”—Isaya 48:17, 18.\n8 Ikuti twamumvwida Jehova, luumuno lwesu luyooba mbuli mulonga uutayuminini alimwi bululami bwesu, nkokuti bukkale bwakucita ciluzi, buyooba mbuli mayuwe aamulwizi aazumanana kulipwaya kunkomwe. Kufwumbwa naa ncinzi cikonzya kutucitikila mubuumi, tulakonzya kusyomeka. Bbaibbele lisyomezya kuti: “Kowaala mukuli wako uuminya mumaanza aa Jehova, eelyo walo uyookulanganya. Kunyina nayoolekela muntu uululeme kuti awe.”—Intembauzyo 55:22.\n‘AMUYAAMBELE MANE MUSIME’\n9, 10. Ino kusima caamba nzi?\n9 Mbomuyaabuzumanana kuyumya cilongwe canu a Jehova, ‘muyooyaambele akusima.’ (Bahebrayo 6:1) Ino kusima caamba nzi?\n10 Muntu takonzyi kuba Munakristo uusimide akaambo buyo kakuti mupati kumyaka. Kutegwa tusime, tweelede kuba acilongwe ciyumu a Jehova alimwi akubona zintu mbubonya mbwazibona walo. (Johane 4:23) Paulo wakalemba kuti: “Aabo bapona kweelana amubili bayeeya buyo zintu zyamubili, pele aabo bapona kweelana amuuya bayeeya zyamuuya.” (Baroma 8:5) Muntu uusimide tabikkili buyo maano kukulikondelezya naa kuzintu zyakumubili. Muciindi caboobo, ubikkila maano kukubelekela Jehova akusala kabotu mubuumi bwakwe. (Tusimpi 27:11; amubale Jakobo 1:2, 3.) Tazumini kuyungwa kuti acite citaluzi. Muntu uusimide ulicizyi ciluzi alimwi inga ukanzide kucicita.\n11, 12. (a) Ino ncinzi Paulo ncaakaamba kujatikizya Munakristo mbwakonzya kubelesya “maano”? (b) Ino kuba Munakristo uusimide kumuuya kukozyenye buti akuba sikubalika uucibwene?\n11 Cilayandika kubeleka canguzu kutegwa muntu asime. Mwaapostolo Paulo wakalemba kuti: “Cakulya ciyumu ncabantu basimide, aabo ibalaamaano aayiisyidwe kwaandaanya ciluzi acitaluzi kwiinda mukwaabelesya.” (Bahebrayo 5:14) Ibbala lyakuti “aayiisyidwe” lilakonzya kutuyeezya mbobaiya basikubalika.\n12 Ciindi notubona sikubalika uucibwene kabalika, inga tulizyi kuti cakatola ciindi alimwi akubeleka canguzu kutegwa acikonzye kucita boobo. Kunyina naakazyalwa kali sikubalika uucibwene. Ciindi mwana naazyalwa, inga tazyi kabotu mbwaabelesyegwa maanza alimwi amaulu. Pele mukuya kwaciindi, ulaiya kujata zintu alimwi akweenda. Kwiinda mukuzumanana kwiiya, ulakonzya kuba sikubalika uucibwene. Mbubwenya buyo, citola ciindi kwiiya kutegwa umwi abe Munakristo uusimide.\n13. Ino ncinzi cikonzya kutugwasya kwiiya kuyeeya mbuli Jehova?\n13 Mubbuku eeli, twabandika mbotukonzya kuyeeya mbuli Jehova alimwi akubona zintu mbuli mbwazibona. Twaiya akubona mbozili zibotu zyeelelo zya Jehova alimwi akuziyanda. Ciindi notusala zyakucita, tweelede kulibuzya kuti: ‘Ino milawo nzi naa ninjiisyo nzi zikonzya kubeleka mubukkale oobu? Mbuti mbondikonzya kuzibelesya? Ino Jehova inga wayanda kuti ndicite nzi?’—Amubale Tusimpi 3:5, 6; Jakobo 1:5.\n14. Ino ncinzi ncotweelede kucita kutegwa tube alusyomo luyumu?\n14 Tweelede kuzumanana kuyumya lusyomo lwesu muli Jehova. Mbubonya mbuli kulya cakulya cijisi busani mbokutugwasya kuba amibili iili kabotu, kwiiya kujatikizya Jehova kulatugwasya kuba alusyomo luyumu. Ciindi notwakatalika kwiiya Bbaibbele, twakaiya njiisyo zyantalisyo kujatikizya Jehova anzila zyakwe. Pele mukuya kwaciindi, tweelede kumvwisya zintu ziyumu. Eeci ncencico ncaakali kwaamba Paulo naakati: “Cakulya ciyumu ncabantu basimide.” Kwiinda mukubelesya nzyotwiiya, tuba basongo. Bbaibbele litwaambila kuti: “Busongo ncintu ciyandika kapati.”—Tusimpi 4:5-7; 1 Petro 2:2.\n15. Ino nkaambo nzi ncociyandika kapati kumuyanda Jehova alimwi abakwesu abacizyi?\n15 Muntu ulakonzya kuba muyumu alimwi akupona kabotu, pele ulizyi kuti kutegwa azumanane kuba boobo, weelede kuzumanana kulibikkila maano. Mbubonya buyo, muntu uusimide ulizyi kuti weelede kuzumanana kubeleka canguzu kutegwa cilongwe cakwe a Jehova cizumanane kuyuma. Paulo utuyeezya kuti: “Amuzumanane kulisunka kutegwa mubone naa muli mulusyomo; amuzumanane kulilingula kutegwa mubone bwini mbomubede.” (2 Bakorinto 13:5) Nokuba boobo, tuyandika zinji kutali buyo kuba alusyomo luyumu. Luyando lwesu kuli Jehova, kubakwesu alimwi abacizyi lweelede kuzumanana kukomena. Paulo wakaamba kuti: “Ikuti kandijisi . . . luzyibo alusyomo lunji lukonzya kundipa kulonzya malundu, pele kuti kanditajisi luyando, ndili wabuyo.”—1 Bakorinto 13:1-3.\nAMUZUMANANE KUBUBIKKILA MAANO BULANGIZI BWANU\n16. Ino Saatani uyanda kuti katulimvwa buti?\n16 Saatani uyanda kutupa kuyeeya kuti tatukonzyi kumukkomanisya Jehova. Uyanda kuti tutyompwe alimwi akuyeeya kuti kunyina cikonzya kumana mapenzi eesu. Tayandi kuti katubasyoma Banakristoma, alimwi tayandi kuti katukkomana. (Baefeso 2:2) Saatani ulizyi kuti kuyeeya kutali kabotu kulakonzya kutunyonganya alimwi buya akunyonganya cilongwe cesu a Leza. Pele Jehova watupa cintu cimwi cikonzya kutugwasya kulwana kuyeeya kuli boobu. Watupa bulangizi.\n17. Ino bulangizi buyandika buti?\n17 Mulugwalo lwa 1 Batesalonika 5:8, Bbaibbele likozyanisya bulangizi bwesu kucimpoompo cikwabilila mutwe wasikalumamba nali munkondo, lyaamba kuti cimpoompo eeco, ‘mbulangizi bwalufwutuko.’ Kuba abulangizi muzisyomezyo zya Jehova kulakonzya kukwabilila mizeezo yesu akutugwasya kulwana mizeezo mibi.\n18, 19. Ino bulangizi bwakamugwasya buti Jesu?\n18 Bulangizi mbwaakajisi Jesu bwakamupa kuyuma. Mubuzuba bwamamanino masiku kali anyika, wakalijana mumapenzi aakatazya kapati. Muntu ngobakali kumvwana kapati wakamwaaba. Umwi wakamukaka kuti tamuzyi. Ibamwi bakamulekelezya akumutija. Bantu bamucisi cokwabo bakamubukila, akwaamba kuti ajaigwe acisamu cakupenzyezya. Ino ncinzi cakamugwasya kuliyumya mumapenzi oonse aaya aakatazya kapati? “Akaambo kalukkomano ndwaakabikkilidwe kumbele wakaliyumya acisamu cakupenzyezya, wakaubaula kuusyigwa nsoni, alimwi lino ulikkede kujanza lyalulyo lyacuuno cabwami ca Leza.”—Bahebrayo 12:2.\n19 Jesu wakalizyi kuti kwiinda mukusyomeka, wakali kuyoopa kuti Bausyi balemekwe alimwi akutondezya kuti Saatani mubeji. Bulangizi oobu bwakamuletela lukkomano lutaambiki. Alimwi wakalizyi kuti ino-ino wakali kuyoojokela kuli Bausyi kujulu. Bulangizi oobu bwakamugwasya kuliyumya. Mbubonya mbuli Jesu, tweelede kubikkila maano kubulangizi bwesu. Buyootugwasya kuliyumya ziyume zitete.\n20. Ino ncinzi cikonzya kumugwasya kuzumanana kuzilanga kabotu zintu?\n20 Jehova ulalubona lusyomo lwanu alimwi akuliyumya kwanu. (Isaya 30:18; amubale Malaki 3:10.) Usyomezya kuti ‘uyoomupa nzyouyanda moyo wanu.’ (Intembauzyo 37:4) Aboobo, amuzumanane kubikkila maano kubulangizi bwanu. Saatani uyanda kuti muleke kuba abulangizi akuti mutalike kuyeeya kuti zisyomezyo zya Jehova kunyina noziyoozuzikizyigwa. Pele tamweelede kwiizumina mizeezo iili boobo! Ikuti mwabona kuti bulangizi bwanu bwatalika kuceya, amumulombe Jehova mumupailo kuti amugwasye. Amuyeeye majwi aajanika mulugwalo lwa Bafilipi 4:6, 7: “Mutalibiliki acintu nociba comwe, pele muzintu zyoonse, kwiinda mumupailo akukombelezya antoomwe akulumba, amumuzyibye Leza nzyomulomba; eelyo luumuno lwa Leza oolo lwiinda maano oonse luyookwabilila myoyo yanu amizeezo yanu kwiinda muli Kristo Jesu.”\n21, 22. (a) Ino Jehova ujisi makanze nzi kujatikizya nyika? (b) Ino mukanzide kucita nzi?\n21 Lyoonse amujane ciindi cakuzinzibala kuyeeya buumi mbobunookkomanisya kumbele. Lino-lino, bantu boonse bapona banookomba buyo Jehova. (Ciyubunuzyo 7:9, 14) Amuyeeye buyo buumi mbobunoobede munyika mpya. Bunooli bubotu kapati kwiinda cintu cili coonse ncotukonzya kuyeeyela! Saatani amadaimona aakwe alimwi abubi boonse zinooli zyamana. Kunyina nomuyoociswa alimwi tamukafwi pe. Muciindi caboobo, buzuba buli boonse mwabuka munoojisi nguzu alimwi munookkomene kuti muli baumi. Bantu boonse bayoobelekela antoomwe kupanga nyika kuba paradaiso. Boonse banoojisi zyakulya zibotu alimwi abusena bubotu bwakukkala. Bantu tabanooli basilunya naa basinkondo, pele banooli basiluzyalo ncobeni kuli umwi amweenzyinyina. Mukuya kwaciindi, bantu boonse munyika bayookkomana “alwaanguluko lwabulemu bwabana ba Leza.”—Baroma 8:21.\n22 Jehova uyanda kuti nywebo mumupange kuba Mulongwe wanu. Aboobo, amucite kufwumbwa ncomukonzya kumvwida Jehova alimwi akukakatila kulinguwe buzuba abuzuba. Inzya, toonse atuzumanane kukkala muluyando lwa Leza mane kukabe kutamani!—Juda 21.\n1 AMUZUMANANE KUYUMYA LUSYOMO LWANU\n“Amuliyake nobeni aantalisyo yalusyomo lwanu lusalalisya.”—Juda 20\nNcinzi cikonzya kutugwasya kuyumya lusyomo lwesu?\nBaefeso 6:11; Jakobo 1:25; 1 Petro 5:8\nAmuyeeye kumvwida Jehova mbokukonzya kutukwabilila alimwi akutugwasya kuba abuumi buli kabotu.\nMatayo 28:19, 20; 1 Batesalonika 5:17; Bahebrayo 10:24, 25\nKutegwa tuyumye lusyomo lwesu, tweelede kupaila lyoonse, kwaambila bamwi kujatikizya Jehova alimwi akuyanzana abakwesu abacizyi.\nIntembauzyo 55:22; Isaya 48:17, 18\nJehova kunyina nayoomulekelezya pe. Ikuti mwabutobela busolozi bwakwe muyooba aluumuno.\n2 TWEELEDE KUBA BANAKRISTO BASIMIDE\n“Atusolekesye kuya kumbele mane tusime.”—Bahebrayo 6:1\nIno kuba Munakristo uusimide caamba nzi?\nBaroma 8:5; Bahebrayo 5:14\nCitola ciindi alimwi akubeleka canguzu kuba Munakristo uusimide. Munakristo uusimide ulasola kubona zintu mbuli mbwazibona Jehova akusala cabusongo.\nTusimpi 27:11; Jakobo 1:2, 3\nBuyumuyumu bumupa coolwe cakuyumya lusyomo lwanu alimwi akutondezya kuti mulamuyanda ncobeni Jehova.\nTusimpi 3:5, 6; Jakobo 1:5\nCiindi nomusala zyakucita, amuzinzibale kuyeeya Jehova nzyayanda kuti mucite alimwi akumulomba kuti amugwasye.\n2 Bakorinto 13:5\nAmuzumanane kwiiya kujatikizya Jehova alimwi akuyumya cilongwe canu anguwe.\n3 AMUBIKKILE MAANO KUBULANGIZI BWANU\n‘Amusame . . . bulangizi bwalufwutuko kabuli mbuli cimpoompo.’—1 Batesalonika 5:8\nIno bulangizi inga bwatukwabilila buti?\nBulangizi bwanu bwakumbele bulaanguzu kapati. Amuyeeye bulangizi mbwaakajisi Jesu mbobwakamugwasya kuliyumya.\nIkuti mwabona kuti bulangizi bwanu buyaabuceya, amwaapailile makani aayo. Kuyeeya kutali kabotu alimwi akudooneka kulakonzya kumutyompya. Pele Jehova uyoomupa busicamba aluumuno lwamumizeezo.\nMalaki 3:10; Baroma 8:21\nLyoonse amuzinzibale kuyeeya kujatikizya bulangizi bwanu bwakumbele. Nyika mpya inooli mbotu kwiinda cintu cili coonse ncomukonzya kuyeeyela.\nIntembauzyo 37:4; Juda 21\nJehova uyanda kuti mumuzyibe akuba Mulongwe wanu. Amucite kufwumbwa ncomukonzya kutegwa kamumumvwida, alimwi akukakatila kulinguwe buzuba abuzuba.\nCIBALO 1 Luyando lwa Leza Lunooliko Lyoonse\nCIBALO 2 Kuba Amanjezyeezya Mabotu Kuli Leza\nCIBALO 3 Amusale Balongwe Ibamuyanda Leza\nCIBALO 6 Mbotukonzya Kusala Zyakulikondelezya\nCIBALO 8 Jehova Uyanda Kuti Bantu Bakwe Kabasalala\nCIBALO 10 Cikwati—Ncipego Kuzwa Kuli Leza\nCIBALO 11 Bwainda Buzuba Bwamucado\nCIBALO 12 Amwaambe “Ijwi Lili Kabotu Kukuyaka Bamwi”\nCIBALO 13 Sena Mapobwe Oonse Alamukkomanisya Leza?\nCIBALO 15 Amwiikkomanine Milimo Yanu\nCIBALO 16 Amumukazye Diabolosi\nCIBALO 17 Amukkale Muluyando lwa Leza\nMabala Amusale naa muyanda kukkopa zyakamwaigwa Mbomukonzya Kukkala Muluyando lwa Leza\n‘Katulangila Cintu Ncotutanabona’